MIC sokong kerajaan pimpinan Muhyiddin
Oleh MOHAMAD NAUFAL MOHAMAD IDRIS

3 April 2021, 3:04 pm
KLANG- MIC menyokong kerajaan pimpinan Perdana Menteri, Tan Sri Muhyiddin Yassin dan Perikatan Nasional (PN) ketika ini.
Presidennya, Tan Sri SA Vigneswaran berkata, partinya akan terus mendokong perikatan tersebut sehingga satu keputusan dibuat Majlis Tertinggi Barisan Nasional (BN) pada mesyuarat akan datang.
“UMNO pada minggu lepas telah memutuskan untuk menoktah hubungan dengan Parti Pribumi Bersatu Malaysia (Bersatu) pada PRU akan datang dan MIC menghormati keputusan atas semangat setiakawan BN.
“Bagaimanapun, MIC pada masa sekarang menyokong kepimpinan Tan Sri Muhyiddin Yassin dan akan berkerjasama dengan Bersatu hingga suatu perkembangan baru dalam keputusan majlis tertinggi BN,” katanya ketika berucap pada Perhimpunan Agung Tahunan MIC ke-74 di Hotel Wyndham Acmar, di sini, hari ini.
Bekas Speaker Dewan Negara itu turut menzahirkan penghargaannya kepada Perdana Menteri kerana memperuntukkan satu jawatan Menteri untuk partinya, iaitu Menteri Sumber Manusia kepada Timbalan Presiden MIC, Datuk Seri M. Saravanan walaupun MIC hanya memenangi satu kerusi pada Pilihan Raya Umum Ke-14 (PRU-14).
Sementara itu ketika sidang akhbar, beliau meminta semua pihak menghormati keputusan MIC memberikan peluang kepada Muhyiddin memberikan ucapan pada perhimpunan tersebut.

“Kita memberi penghormatan kepada Muhyiddin untuk berucap pada perhimpunan kami kali ini.
“Adalah tidak matang kepada mana-mana pihak menuduh kami sebagai tidak setia kepada BN apabila membenarkan beliau berucap,” tegasnya. – K! ONLINE


Lelaki Indonesia khianat pecah cermin bank
Oleh KHAIRUL MOHD. ALI

3 April 2021, 1:59 pm
KULAI – Polis menahan seorang lelaki warganegara Indonesia yang dipercayai terlibat melakukan satu aktiviti khianat di sebuah bank di Indahpura, di sini semalam.
Ketua Polis Daerah Kulai, Superintendan Tok Beng Yeow berkata, pihaknya menerima laporan berhubung kejadian itu pada pukul 9 malam.
Menurutnya, anggota daripada unit Ronda Cegah Jenayah Balai Polis Kulai bergegas digerakkan ke lokasi kejadian.
“Setibanya di lokasi, anggota polis telah membuat tangkapan terhadap seorang lelaki warganegara Indonesia yang dipercayai telah memecahkan cermin pintu utama bank berkenaan.
“Pemeriksaan bersama kakitangan bank turut mendapati kesan darah disyaki milik suspek manakala tiada sebarang kecurian atau kehilangan dilaporkan,” katanya dalam satu kenyataan, di sini hari ini.
Tambah Beng Yeow, siasatan lanjut ke atas suspek mendapati suspek mempunyai masalah kesihatan mental.

“Polis akan menjalankan siasatan lanjut dengan meneliti rakaman kamera litar tertutup bagi mengenalpasti punca sebenar kejadian.
“Kes ini disiasat mengikut Seksyen 427 Kanun keseksaan dan Seksyen 6(1)(C) Akta Imigresen 1959/63,” ujarnya.-K! ONLINE


Dua motosikal, basikal musnah terbakar
Oleh NOR AINNA HAMZAH

3 April 2021, 3:58 pm
TAMPIN – Dua buah motosikal dan sebuah basikal antara barangan yang musnah dalam kebakaran di Kampung Cenaga, Repah, di sini, malam semalam.
Dalam kejadian kira-kira pukul 10.25 malam, kesemua empat beranak yang menghuni kediaman berkenaan tiada di rumah berikutan keluar makan di pekan berhampiran.
Menurut anak mangsa, Noor Quairah Muhammad, 32, mereka segera pulang ke rumah selepas mendapat panggilan kediaman mereka terbakar.
“Rumah ni sebenarnya rumah saudara kami, mereka beri kami menumpang tinggal di sini sejak 12 tahun lalu. Rumah asal di bahagian atas sudah uzur dan hanya satu plug sahaja berfungsi.
“Dalam kejadian ini segala barangan musnah tak dapat diselamatkan termasuk duit tunai mak (Zaliah Yahya, 62) lebih RM100, dua motosikal dan sebuah basikal yang sering mak guna untuk ke masjid atau pekan,” katanya ketika ditemui di Kampung Cenaga, Repag, di sini, pagi tadi.
Bagi jiran mangsa, Norizah Jamaludine, 60, sementara menunggu pasukan bomba tiba, dia berasa sangat bimbang apabila melihat api marak begitu cepat.

Menurutnya, jarak rumah jiran dan rumahnya hanyalah sekitar 50 meter dan dia juga mendengar bunyi cermin, atap dan tiang jatuh satu per satu.
“Rumah papan, memang sekelip mata sahaja musnah. Bomba sampai pun rumah sudah separuh terbakar.
“Pada mulanya saya mendengar bunyi mercun dibakar bila tinjau dari tingkap ke luar rumah, rumah jiran saya yang terbakar,” katanya.
Sementara itu, Ketua Balai Bomba dan Penyelamat Tampin, S. Dullasi Nathan berkata, pihaknya menerima panggilan pada pukul 10.25 malam dan tiba di lokasi pada pukul 10.27 malam.
“Kebakaran membabitkan rumah jenis separuh kekal yang musnah 100 peratus.
“Punca kebakaran dan jumlah kerugian bagaimanapun masih lagi dalam siasatan,” katanya. – K! ONLINE


Ladang Kontrak 2.0 mampu keluarkan hasil tani RM60 juta
Oleh TOREK SULONG

3 April 2021, 4:32 pm
BACHOK – Kementerian Pertanian dan Industri Makanan (MAFI) menyasarkan nilai jualan hasil pertanian sebanyak RM60 juta menerusi program Ladang Kontrak 2.0 yang dilaksanakan sepanjang tahun ini.
Timbalan Menteri Pertanian dan Industri Makanan II, Datuk Che Abdullah Mat Nawi berkata, sasaran itu relevan kerana program di bawah Lembaga Pemasaran Pertanian Persekutuan (FAMA) pada tahun ini menggunakan teknologi fertigasi pintar iaitu proses menyiram dan pembajaan tanaman diuruskan menggunakan telefon pintar.
Katanya, teknologi itu berupaya membantu meningkatkan pengeluaran pelbagai jenis sayur-sayuran dan buah-buahan tempatan yang bakal digunakan oleh seramai 1,000 peserta yang terlibat.
“Program ini dapat membantu petani memasarkan hasil tanaman dengan lebih baik secara borong dan runcit. Usaha ini akan dikembangkan secara berterusan sehiNgga mampu membantu meningkatkan pendapatan petani.
“Pengenalan kepada teknologi baharu itu juga bertujuan untuk mengurangkan kebergantungan kepada produk dari luar negara,”katanya.
Beliau berkata demikian ketika ditemui pemberita ketika mengadakan lawatan kerja Projek Usahawan Ladang Kontrak 2.0 FAMA Kelantan di Pasar Tani Borong Runcit, Kampung Teluk Kemunting, Tawang di sini hari ini.

Terdahulu beliau menyerahkan replika cek bernilai RM7,000 kepada seorang usahawan, Mhd. Jasni Abd Rahman, 46, yang mengusahakan tanaman fertagasi gantung tanaman timun hijau sebanyak 1,100 polibag.
Sementara itu, Mhd. Jasni berkata beliau akan menggunakan peruntukan yang disalutkan oleh FAMA bagi mengusahakan tanaman timun hijau menggunakan konsep fertasi gantung di keluasan tanah sekitar 0.2 hektar.
Katanya, projek itu berkonsepkan teknologi fertigasi pintar yang dimulakan Mac tahun lalu dan dijangka mampu mengeluarkan hasil sebanyak 5.5 metrik tan pada hujung bulan ini.
“Hasil tuaian ini akan dipasarkan di Pasar Tani Borong Runcit, Pusat Transformasi Luar Bandar (RTC) FAMA Kelantan dan pasar raya Mydin di Kubang Kerian,” katanya. – K! ONLINE


Ikan baung ekor merah terlepas masuk Sungai Perak
Oleh ASLIZA MUSA

3 April 2021, 4:03 pm
IPOH – Jabatan Perikanan Perak percaya pemilik sangkar ikan yang pecah akibat dihanyutkan arus deras Sungai Perak dalam kejadian di Teluk Intan baru-baru ini, menternak ikan baung ekor merah tanpa permit.
Pengarahnya, Zaki Mokri berkata, ikan baung ekor merah yang dikenali sebagai ikan pemangsa itu dipercayai diternak secara haram bersama ikan air tawar lain merangkumi pelbagai jenis ikan-ikan tempatan.
Katanya, ikan dalam kategori asing spesies alien itu tidak dibenarkan diternak dalam sangkar kerana bimbang terlepas ke dalam sungai sekali gus amat berisiko kepada hidupan air tawar.
“Kami memang tidak mengeluarkan permit untuk membawa masuk ikan baung ekor merah tetapi jika ada penternak yang mahu membelanya, perlu merujuk kepada jabatan dahulu.
“Jika boleh pun mungkin diternak dalam tangki tetapi bukan mudah kerana kita perlu membuat penilaian seperti sistem penternakannya dan pembuangan sisa air,” katanya di sini hari ini.
Menurut beliau, pemilik sangkar ikan itu juga dipercayai menternak spesies ikan tersebut di dua atau tiga sangkar lain di Sungai Perak.

Katanya, lawatan dan pemantauan telah dilakukan di lokasi tersebut di mana siasatan lanjut akan dijalankan sebelum mengambil sebarang tindakan susulan.
“Dalam kejadian itu, sebanyak 250 sangkar ikan pecah dan hanyut hingga mengakibatkan ikan mati dan terlepas ke sungai termasuk ikan baung ekor merah.
“Bagaimanapun, ikan ini dibela dan agak jinak serta tidak akan pergi terlalu jauh. Ikan itu akan menunggu diberi makan, jadi kita saran nelayan dan pemilik sangkar memancing atau menjala terus ikan itu supaya spesies tersebut tidak membiak dalam perairan sungai kita,” katanya.
Media sebelum ini melaporkan beratus ribu ikan seperti talapia merah, patin, baung dan pelbagai spesies ikan air tawar terlepas ke Sungai Perak selepas lebih 200 sangkar ternakan ikan pecah dihanyutkan arus deras Sungai Perak.
Kejadian itu dipercayai berpunca daripada tali sauh sangkar ikan yang terputus akibat arus deras ketika air pasang. – K! ONLINE


NSL platform terbaik permata baharu bola jaring negara
Oleh MUHAMMAD ZUHAILY BADLISHAH

3 April 2021, 1:45 pm
BEKAS pemain bola jaring negara, Puah Pei San menganggap penganjuran edisi pertama Netball Super League (NSL) di Stadium Juara, Bukit Kiara, Kuala Lumpur hingga 11 April ini hadir pada waktu yang tepat.
Pei San,, 35, percaya saingan NSL mampu menjadi platform terbaik buat permata baharu menonjolkan bakat dalam usaha mencari tempat dalam skuad remaja kebangsaan tahun ini.
“Sebagai bekas pemain dan jurulatih di Sekolah Sukan Bukit Jalil ketika ini, saya melihat NSL sebagai pentas terbaik memberi pendedahan kepada pemain-pemain muda untuk merasai sistem permainan yang berbeza di peringkat kebangsaan.
“Jika melihat kalendar, Piala Dunia Remaja akan berlangsung hujung tahun ini. Saingan Kejohanan Bola Jaring Remaja Asia juga akan diadakan tahun ini.
“Ia (NSL) boleh menjadi medium buat peninjau (scout) skuad negara mengenal pasti bakat-bakat baharu selain memantau prestasi semasa pemain-pemain yang sudahpun berada dalam senarai kebangsaan,” katanya.
Pei San merupakan sebahagian daripada pemain skuad emas bola jaring kebangsaan yang berjaya merampas kejuaraan daripada Singapura untuk memenangi pingat emas pada Sukan SEA Kuala Lumpur 2017.

Bagaimanapun, hasrat atlet dari Klang, Selangor itu untuk terus menyarung jersi skuad kebangsaan tidak kesampaian apabila dia mengumumkan persaraan antarabangsa pada 2018 disebabkan kecederaan lutut.


Pekerja Radicare maut dirempuh lori langgar lampu isyarat
Oleh ABDUL RASHID ABDUL RAHMAN

3 April 2021, 1:50 pm
TEMERLOH – Gara-gara sebuah lori yang dipercayai melanggar lampu isyarat merah menyebabkan seorang penunggang motosikal maut dirempuh lori berkenaan di persimpangan lampu isyarat Hospital Sultan Haji Ahmad Shah (Hoshas) di kilometer 121 Jalan Kuala Lumpur-Kuantan di sini, hari ini.
Ketua Polis Daerah, Asisten Komisioner Mohd. Yusri Othman berkata, kejadian kira-kira pukul 7.10 pagi itu berlaku ketika mangsa, Khairul Izmi Baharuddin,44, yang merupakan pekerja Radicare di Hoshas Temerloh dalam perjalanan ke hospital berkenaan.
“Kemalangan berlaku apabila sebuah lori dari Paya Pulai Temerloh menghala ke kilang perabut di Mentakab tidak berhenti di lampu isyarat merah dan melanggar penunggang motosikal yang sedang bergerak memasuki simpang ke Hoshas.
“Akibat pelanggaran tersebut menyebabkan penunggang motosikal meninggal dunia di tempat kejadian,”katanya di sini hari ini.
Menurutnya, mayat mangsa dihantar ke Hoshas untuk siasatan lanjut dan siasatan dilakukan mengikut Seksyen 41(1) Akta Pengangkutan Jalan (APJ) 1987.
Katanya, pada masa ini pihak polis menahan pemandu lori yang berumur 35 tahun untuk siasatan lanjut. – K! ONLINE


Hanya orang berusia guna emoji ibu jari bagus – Kajian
Oleh KOSMO!

3 April 2021, 12:53 pm
LONDON-Satu kajian penggunaan emoji dalam kalangan pengguna telefon bimbit mendapati pengguna yang masih menggunakan emoji ibu jari bagus menandakan mereka sudah berusia dan ketinggalan, lapor akhbar Daily Mail semalam.
Dalam satu undian yang dijalankan firma pengumpulan data Britain, Perspectus Global, 24 peratus daripada 2,000 golongan belia berusia antara 16 hingga 29 tahun berpendapat emoji isyarat bagus menandakan penggunanya sudah berusia dan kuno.
Antara emoji lain yang dikatakan hanya digunakan golongan itu termasuk emoji hati merah, simbol tangan OK dan juga emoji ekspresi wajah jijik.
Kajian itu juga menunjukkan secara purata, warga Britain menghantar 76 emoji seminggu yang bersamaan dengan 3,952 emoji setahun.
“Mereka yang masih menggunakan emoji tanda bagus ke atas dalam teks pesanan ringkas secara rasminya dilabel ketinggalan memandangkan ia dipilih sebagai emoji paling tidak menarik oleh golongan belia.
“Simbol hati merah, simbol OK dan juga emoji wajah menangis juga merupakan emoji lapuk yang tidak digunakan oleh golongan muda,” ujar jurucakap Perspectus Global.

Emoji paling popular bagi semua golongan pula ialah emoji ketawa dengan titisan air mata.
Emoji lain yang juga popular dalam kalangan golongan belia ialah simbol wajah ‘zany’ atau wajah lucu dan juga emoji senyum dengan simbol hati pada mata.
Kajian itu juga menunjukkan emoji sebagai medium penting dalam berkomunikasi kerana ia membawa seribu satu makna dan penggunaan beberapa emoji dalam satu teks pesanan ringkas juga menjadikan maklumat yang ingin disampaikan itu lebih jelas. -Agensi


Video lama bukan baharu
Oleh MOHAMAD NAUFAL MOHAMAD IDRIS

3 April 2021, 1:46 pm
SHAH ALAM – Penularan sebuah video berdurasi satu minit 37 saat di media sosial termasuk Facebook memaparkan penguat kuasa Majlis Bandaraya Shah Alam ( MBSA ) diganggu orang awam adalah video lama.
MBSA dalam kenyatannya hari ini memaklumkan klip video ditularkan itu berlaku di tempat letak kenderaan di Taman Sri Muda, Seksyen 25 di sini pada Jun 2017.
“Insiden ini juga telah dibicarakan di Mahkamah Majistret Shah.
“Tertuduh juga telah dijatuhi denda sebanyak RM8,000 serta enam bulan penjara pada 26 Mac lalu,” katanya.
Sehubungan itu, MBSA memohon supaya klip video ini tidak ditularkan kerana akan menimbulkan kekeliruan dan gambaran kurang jelas kepada orang awam.
Berdasarkan video yang tular itu menunjukkan seorang wanita penguat kuasa MBSA telah dikacau ganggu oleh sekumpulan lelaki.

Menerusi video itu juga kumpulan lelaki bertindak menyentuh penguat kuasa wanita itu selain melemparkan kata-kata kurang ajar. – K! ONLINE


Tuneboss-Pink Racing pertaruh pakej lengkap
Oleh MUHAMMAD RIDUAN MOHD HANAFIAH

3 April 2021, 12:45 pm
PELUMBA pasukan Tuneboss-Pink Racing, Muhamad Harith Farhan Baharin mengakui tidak sabar untuk memulakan saingan pusingan kedua Kejuaraan Cub Prix Malaysia yang berlangsung pada hujung minggu ini di Litar Antarabangsa Sepang (Utara).
Harith mengakui pasukannya itu akan turun dengan pakej yang lebih lengkap sekali gus yakin peluang untuk menaiki podium pertama dalam saingan CP125 mampu menjadi kenyataan.
Pada pusingan pertama lalu, Pink Racing yang turun selaku pendatang baharu tampil dengan aksi positif apabila mengutip pertama mereka selepas Siti Norafizah Muhamad dan Harith masing-masing menamatkan perlumbaan tempat kelima dan kelapan.
“Pada perlumbaan pembukaan segala-galanya baharu bagi kami kerana ini debut pertama pasukan ini bersaing dalam saingan CP125. Bagaimanapun kami berakhir dengan keputusan yang sangat positif
“Kali ini pasukan telah melakukan persiapan yang lebih baik dan akan turun dengan pakej yang lengkap. Kami akan turun mengujinya dan saya yakin pasukan ini mampu bersaing dengan pasukan berpengalaman dalam perlumbaan ini,” katanya kepada Kosmo! semalam.
Dalam pada itu, pelumba kelahiran Terengganu itu yakin sekiranya dia mampu mencatatkan masa untuk mendapatkan kedudukan terbaik pada sesi kelayakan tidak mustahil dia mampu menaiki podium pada perlumbaan sebenar esok.

“Esok (hari ini) adalah tugas penting buat kami dan saya bertekad untuk memulakan saingan di barisan hadapan.
“Pada minggu lalu saya terjatuh kerana bersaing dalam keadaan hujan dan saya harap mampu mengubahnya pada kali ini.
“Sudah pasti saingan kali ini berbeza kerana setiap pelumba dalam CP125 merupakan juara-juara terdahulu. Jadi, saya perlu melipatgandakan usaha sekiranya mahu menaiki podium,” tambahnya.


Izreen Azminda hamil empat bulan, idam anak perempuan
Oleh HARYATI KARIM

3 April 2021, 1:51 pm
PETALING JAYA – Selepas berdiam diri mengenai desas-desus kehamilannya, pelakon Izreen Azminda akhirnya mengesahkan dia kini sedang hamil empat bulan anak ketiganya.
Pengesahan tersebut dibuat menerusi satu perkongsian entri dalam Instagramnya sebentar tadi.
“Ya, memang saya hamil empat bulan. Alhamdulillah saya dan bayi dalam kandungan berada dalam keadaan sihat.
“Saya tidak pernah sembunyikan kehamilan. Cuma ini adalah kehamilan ketiga, jadi tidak ada apa yang perlu dihebohkan. Memadai keluarga dan teman rapat sahaja yang tahu.
“Bagi mereka yang sudah menghidu berita gembira ini lebih awal terima kasih atas ucapan dan doa,” katanya ketika dihubungi Kosmo! Online.
Tambah pelakon yang popular dengan drama Kerana Terpaksa Aku Relakan itu, selepas memiliki dua anak lelaki, dia mengimpikan untuk menimang cahaya mata perempuan pula kali ini.

“Memang saya berharap untuk mendapat anak perempuan pula, tetapi rezeki semua di tangan Allah.
“Andai dapat anak lelaki juga saya terima dan tetap gembira. Saya hanya mohon doa agar anak dilahirkan dalam keadaan sihat,” kata Izreen.
Kongsi Izreen, 36, kehamilan kali ini dia mempunyai alahan terhadap bau minyak masak selain berasa pening jika menaiki kereta.
“Pada awal kehamilan saya mengalami alahan yang agak teruk  dan tidak boleh bau minyak masak, jadi saya jarang memasak.
“Selain itu saya akan mabuk teruk jika duduk di tempat penumpang ketika menaiki kereta. Oleh itu, lebih baik saya yang memandu untuk mengelak berasa loya.
“Alhamdulillah masuk empat bulan kehamilan semua alahan semakin berkurangan, namun saya memilih untuk keluar rumah jika ada keperluan sahaja memandang pandemik Covid-19 yang masih belum reda,” ujarnya.
Biarpun kehamilan tersebut adalah yang ketiga buat Izreen, tetapi merupakan kandungan kedua hasil perkongsian hidup bersama pemuzik bebas, Muhammad Radzi Abdul Wahid atau dikenali sebagai Ude yang dikahwini pada 8 Ogos 2017.
Menerusi perkahwinan keduanya itu, Izreen dikurniakan seorang anak lelaki, Aaron Ibrahim yang kini berusia dua tahun.
Terdahulu, pelakon kelahiran Perlis itu turut memiliki seorang anak lelaki sulung, Muhammad Adrian Umar, 8, menerusi perkahwinan pertamanya dengan seorang jurukamera, Muhammad Riza Baharudin.
Ude menerusi perkahwinan pertamanya bersama Intan Liana Saleh dikurniakan dua orang anak lelaki, Arish Muqri, 6, dan Ariq Muqri, 5. – K! ONLINE


128 pasukan berentap untuk ke final
Oleh MUHAMAD ARDIE PUTRA SUHAIMI

3 April 2021, 1:05 pm
KEJOHANAN Malaysia Esports Series (MES) 2021 dijangka bertambah sengit pada saingan kelayakan kedua hari ini yang menyaksikan 128 pasukan berentap untuk meloloskan diri ke pusingan akhir minggu depan.
Pasukan e-Sukan amatur, Purge Reborn yang bersaing dalam kategori Mobile Legends Bang Bang (MLBB) mengakui meletakkan sasaran agak tinggi pada kejohanan MES, tetapi pada masa sama tidak boleh memandang rendah ancaman skuad pencabar lain.
Pengurus skuad Purge Reborn, Biruni Firdausi berkata, barisan pemain telah melakukan persiapan cukup rapi dalam memastikan kesefahaman pasukan jitu sebelum mengharungi aksi kelayakan kali ini.
“Bagi persiapan pasukan, kami mengkaji dan menganalisis patch dan meta semasa untuk mencari kekuatan dan kelemahan. Daripada situ, baru kami akan dapat memperbaiki draft dan rotasi dalam usaha memburu kemenangan.
“Jika ditanya mengenai sasaran, sudah tentu semua pasukan impikan gelaran juara terutama sekali apabila kejohanan MES ini menawarkan hadiah sebanyak RM15,000 kepada pemenang.
“Namun, kami akui usaha memburu kejuaraan bukanlah sesuatu yang mudah terutama ada pasukan profesional e-Sukan negara turut bertanding. Namun, kami harap dapat melangkah ke pusingan final terlebih dahulu,” katanya kepada Kosmo! semalam.

MAB Esports percaya perbezaan antara pasukan amatur dan profesional tidak terlalu besar pada kejohanan MES 2021.
Sementara itu, pasukan MAB Esports percaya, jurang kualiti antara pasukan amatur dan profesional tidak terlalu jauh dan ada ketika skuad amatur mampu mencipta kejutan dengan tampil lebih baik.
“Perbezaan antara pasukan amatur dan profesional ketika ini tidak terlalu besar, tetapi kami percaya MAB Esports boleh melangkah jauh pada kejohanan MES kali ini.
“Ia berdasarkan persiapan rapi yang kami lakukan sepanjang minggu dengan menjalani latihan selama 10 jam sehari selama enam hari. Misi bergelar juara memang jadi keutamaan kami,” kata pengurus pasukan MAB yang enggan namanya didedahkan.
Sebagai rekod, lapan pasukan terbaik bagi PUBGM dan lapan pasukan untuk saingan MLBB telah mengesahkan tempat di pusingan akhir yang akan berlangsung pada 9 hingga 11 April depan.
Kejohanan MES menawarkan hadiah terkumpul RM20,000 bagi FIFA 2021, RM40,000 (MLBB) dan RM40,000 juga bagi permainan PlayerUnknown’s Battleground Mobile (PUBGM).


Sleepy Yorlax pasang impian ke pentas final
Oleh MUHAMAD ARDIE PUTRA SUHAIMI

3 April 2021, 1:15 pm
PASUKAN amatur e-Sukan negara, Sleepy Yorlax berharap dapat tampil cemerlang pada aksi pusingan kedua kejohanan Malaysia Esports Series (MES) 2021 kategori PlayerUnknown’s Battleground Mobile (PUBGM) dengan meletakkan sasaran ke pusingan akhir minggu depan.
Pengurus pasukan Sleepy Yorlax, Siti Aishah Mohd. Faudzi berkata, meskipun ‘anak-anak buahnya’ baru sahaja dibentuk, ia tidak bermakna pasukan pesaing boleh memandang enteng pada saingan kelayakan kali ini.
“Secara jujur, kami lebih berminat untuk merendah diri pada kejohanan MES kali ini sekali gus selesa dengan gelaran underdog. Namun, pada masa sama, saya percaya sasaran semua pasukan adalah sama iaitu untuk bergelar juara.
“Malah, sepanjang sesi latihan yang dilakukan sepanjang minggu ini turut berlangsung dengan baik dan saya percaya, keserasian antara pemain dalam mengatur strategi dan corak taktikal permainan bertambah ampuh.
“Cuma, masih ada beberapa kelemahan yang perlu kami perbaiki terutama daripada aspek komunikasi memandangkan pasukan hanya dapat menjalani latihan secara individu kerana masih belum memiliki rumah gaming sendiri,” katanya kepada Kosmo! semalam.
Mengulas lanjut, Aishah mengakui, pasukan Sleepy Yorlax dalam usaha mengejar status pasukan e-Sukan profesional tetapi perlu bersaing dalam Liga Profesional PUBGM (PMPL) pada masa akan datang.

“Sudah menjadi impian mana-mana pasukan yang aktif dalam permainan video PUBGM mahu bersaing pada PMPL kerana itu adalah pentas tertinggi di Malaysia, selain peluang untuk bersaing dengan pasukan-pasukan profesional lain,” katanya.
Sebagai rekod, lapan pasukan terbaik bagi PUBGM dan lapan pasukan untuk saingan MLBB telah mengesahkan tempat di pusingan akhir yang akan berlangsung pada 9 hingga 11 April ini.
Seramai 128 pasukan akan berentap dalam pusingan kelayakan dalam usaha merebut had terkumpul sebanyak RM40,000 juga bagi permainan PUBGM.


Dua ekor lembu mati dipijak gajah liar naik minyak
Oleh AIMUNI TUAN LAH

3 April 2021, 1:56 pm
GUA MUSANG – Seramai 30 pekebun di Kampung Subong di sini takut untuk keluar ke kebun mereka selepas seekor gajah jantan liar dipercayai mengamuk dan memijak dua ekor lembu ternakan hingga mati dua hari lalu.
Tidak cukup dengan itu, kehadiran gajah juga menyebabkan mereka terpaksa menanggung kerugian hampir puluhan ribu ringgit apabila lebih 300 batang pokok pisang dan getah dimusnahkan haiwan itu.
Seorang pekebun, Zakaria Omar, 53, berkata, dia melihat gajah itu berkeliaran di dalam kebunnya sejak lebih dua minggu lalu.
Katanya, kejadian paling teruk berlaku pada malam Khamis lalu apabila dua ekor lembu peliharaannya mati dipercayai dipijak haiwan liar itu.
“Akibat kejadian itu, saya bersama penduduk lain takut ke kebun untuk menoreh getah dan menebang pisang untuk dijual.
“Setakat ini, dianggarkan hampir 300 pokok pisang sudah dimusnahkan gajar itu termasuk milik saya sendiri 150 pokok,” katanya ketika ditemui pemberita di sini hari ini.

Seorang lagi pekebun, Nik Kamarul Aziman Nik Zul, 32, berkata, dia sendiri sudah beberapa kali terserempak dan hanya mampu melihat gajah itu memusnahkan tanaman pisang.
Katanya, pekebun-pekebun bimbang sekiranya pihak Jabatan Perlindungan Hidupan Liar dan Taman Negara (Perhilitan) tidak mengambil tindakan segera yang mungkin menyebabkan lebih banyak ternakan dan tanaman akan dipijak haiwan itu.
“Kami sudah melaporkan kepada pihak Perhilitan dan masih menunggu tindakan lanjut mereka.
“Saya berharap gajah itu ditangkap segera untuk dipindahkan ke kawasan lain. Jika dibiarkan ia akan menjejaskan mata pencarian kami,” katanya. – K! ONLINE


NSL: Perang strategi Selangor, Johor
Oleh MUHAMMAD ZUHAILY BADLISHAH

3 April 2021, 1:30 pm
PERTEMBUNGAN epik antara Selangor Angels dan Johor Jewels pada aksi terakhir Kumpulan B Netball Super League (NSL) di Stadium Juara, Bukit Kiara, Kuala Lumpur esok amat penting buat kedua-dua pasukan.
Pemenang aksi tersebut bukan sahaja mengesahkan status sebagai juara Kumpulan B, malah bakal menentukan hala tuju kedua-dua pasukan pilihan itu pada aksi separuh akhir hujung minggu depan.
Pasukan yang tewas esok dan muncul naib juara Kumpulan B akan menempah laluan sukar kerana bakal membuat perhitungan dengan gergasi bola jaring kebangsaan, Kuala Lumpur (KL) Wildcats sebagai juara Kumpulan A di separuh akhir.
Atas kertas, sukar untuk memilih pemenang kerana Selangor dan Johor dilihat mempunyai kekuatan sama, selain masing-masing diperkuatkan dengan beberapa tonggak skuad negara yang cukup berpengalaman di peringkat antarabangsa.
Ia selepas Selangor dan Johor sebelum ini seri 50-50 sewaktu aksi pusingan pertama selain kedua-dua pasukan terikat jumlah pungutan mata dan perbezaan jaringan yang sama selepas mengharungi empat perlawanan.
Bagaimanapun, kelebihan sedikit memihak kepada Selangor yang mempunyai purata gol yang lebih baik iaitu 1.53 berbanding 1.48 dicatatkan Johor.

Ketua jurulatih Selangor Angels, Rosnani Ismail menyedari hakikat itu dan kini sudah memasang strategi rahsia untuk menewaskan Johor bagi memastikan skuad bimbingannya mara ke separuh akhir sebagai juara Kumpulan B.
“Walaupun perlawanan ini akan menjadi sangat sukar, tetapi pemain-pemain saya sudah dapat membaca corak permainan Johor. Kami sebelum ini boleh meraih kemenangan tetapi kesilapan yang dibuat membolehkan Johor bangkit untuk seri.
“Kali ini saya ada kelainan strategi memandangkan kami sudah banyak belajar daripada kesilapan lalu. Pemain perlu memberikan aksi lebih baik daripada empat aksi setakat ini.
“Kami kena menang untuk mendapatkan kedudukan teratas supaya laluan kami akan lebih mudah sewaktu crossing separuh akhir nanti. Apa-apa pun, kami perlu menang ke atas Johor,” katanya.
Bagaimanapun, Rosnani mengingatkan barisan pemainnya agar tidak terlalu memberikan fokus kepada Johor kerana mereka masih perlu mencatat kemenangan ke atas Pahang Tulips pada aksi kelima Kumpulan B di Stadium Juara malam ini.
Situasi sama juga perlu ditempuhi Johor kerana wajib menang ke atas Negeri Sembilan Venom hari ini jika mahu menentukan status juara kumpulan esok.
Ketua jurulatih Johor, Faziran Mesnan tentunya berharap Pow Mei Foong dan Nurfariha Abdul Razak meneruskan momentum cemerlang selepas muncul dua daripada lima pemain dengan hantaran paling tepat dalam kejohanan ini.
Begitupun, Johor perlu mencari jalan agar hantaran bola ke dalam kawasan D lawan tidak dapat dibaca goal defend Selangor, Nur Firra Syuhada Hasrin yang muncul pemain kedua di NSL yang paling banyak melakukan pintasan dengan keseluruhan 28 kali.
Nur Firra juga merupakan pemain paling banyak dapat memenangi defensive rebound selain Johor perlu menghalang goal shooter prolifik Selangor, An Najwa Azizan yang merupakan penjaring terbanyak kejohanan setakat ini dengan 181 gol daripada terus menghasilkan jaringan


Guru dikesan punca Kluster Danan
Oleh MUHAMMAD AYMAN GHAFFA

4 April 2021, 8:13 pm
KOTA BHARU – Seramai 17 orang individu dikesan positif Covid-19 dalam satu kluster baharu iaitu Kluster Danan melibatkan sebuah sekolah dan tadika di Pasir Puteh baru-baru ini.
Pengerusi Jawatankuasa Kerajaan Tempatan, Perumahan dan Kesihatan Negeri, Dr. Izani Husin berkata,kes indeks dalam kluster itu merupakan seorang guru yang dikesan melalui saringan bergejala.
Katanya, kes itu melibatkan sebuah di sekolah dan sebuah tadika di Kampung Danan, Pasir Puteh.
“Seramai 17 kes telah dikesan dalam Kluster Danan pada hari ini.
“Sehubungan dengan itu, pihak pengurusan perlu memastikan warga sekolah mematuhi prosedur operasi standard (SOP) bagi memastikan persekitaran sekolah selamat daripada penularan Covid-19,” katanya dalam satu kenyataan hari ini.-K!ONLINE


Stail rambut 60-an jadi pilihan pelajar
Oleh NOOR HASLIZA NUSI

4 April 2021, 8:31 pm
GEORGE TOWN – Trend rambut jenis ‘mid fade’ dikatakan menjadi pilihan kebanyakan pelajar lelaki yang akan memulakan sesi pembelajaran secara bersemuka bagi peringkat menengah di negeri ini mulai esok.
Rata-rata mereka memilih untuk mengayakan stail potongan rambut berkenaan yang dikatakan sudah popular sejak tahun 1960-an lagi dan kini telahpun diolah mengikut peredaran masa oleh pengusaha premis gunting rambut.
Pengusaha MJ’s Barbershop, Sarizal Hakeb, 48, berkata, dia tidak menang tangan menerima kehadiran pelanggan yang kebanyakannya adalah pelajar sekolah menengah sejak semalam.
Menurutnya, hampir 80 peratus pelanggan terdiri dalam kalangan pelajar lelaki memilih gaya rambut jenis ‘mid fade’ iaitu potongan nipis di belakang hingga bawah serta tebal pada bahagian sisi.
“Trend rambut ini mulai popular sejak tahun lalu dan telah menjadi pilihan ramai golongan belia terutama pelajar sekolah. Mereka mengatakan lebih selesa dan kelihatan tampak kemas apabila menggayakan potongan rambut sebegini.
“Mereka (pelanggan) sanggup tunggu lebih awal sebelum kedai dibuka awal setengah jam pada pukul 11.30 sejak semalam lagi. Mereka memilih memotong rambut saat akhir sesi persekolahan menengah bermula esok,” katanya kepada Kosmo! di sini hari ini.

Sarizal menetapkan harga bagi potongan rambut jenis ‘mid fade’ adalah RM20 seorang.
Berhubung perniagaanya, Sarizal memberitahu, dia kini mula menarik nafas lega apabila kerajaan membenarkan semula premis gunting rambut beroperasi.
“Setakat ini, belum ada peluang untung menabung atau menyimpan wang simpanan daripada hasil pendapatan bulanan disebabkan perlu menjejaskan tunggakan sewa dua premis iaitu di Bukit Gedung dan Bukit Jambul serta bil elektrik dan kos pengurusan.
“Bagaimanapun, saya berasa lega kerana perniagaan sepenuh masa ini masih mendapatkan sambutan yang menggalakan daripada pelanggan tetap dan baharu,” ujarnya lagi.
Terdahulu, sesi persekolahan secara bersemuka dilakukan secara berperingkat dengan murid sekolah rendah Tahun Tiga hingga Enam telah hadir ke sekolah pada 8 Mac lalu manakala murid prasekolah, Tahun Satu dan Dua pula bermula pada 1 Mac.
Bagi murid sekolah menengah Kumpulan A (Johor, Kedah, Kelantan dan Terengganu), mereka akan memulakan sesi persekolahan pada 4 April manakala sekolah di negeri-negeri lain akan bermula pada 5 April ini. – K! ONLINE


Lelaki jatuh dari bot dikhuatiri lemas
Oleh ASLIZA MUSA

4 April 2021, 10:38 pm
TELUK INTAN – Seorang lelaki dikhuatiri lemas selepas terjatuh dari bot dinaikinya dalam kejadian di Sungai Rubana di sini hari ini.
Mangsa, Wan Azila Abdul Aziz, 27, terjatuh ke dalam sungai selepas bot dipandu abang iparnya cuba mengelak daripada melanggar keladi bunting.
Ketua Balai Bomba dan Penyelamat Teluk Intan, Mohd. Ismail Mohd. Yunus berkata, pihaknya ke lokasi kejadian selepas menerima panggilan pada pukul 5.48 petang berhubung insiden tersebut.
Katanya, operasi mencari dan menyelamat (SAR) kemudian digerakkan oleh anggota dari Balai Bomba dan Penyelamat (BBP) Teluk Intan dibantu BBP Kampong Gajah.
“Berdasarkan maklumat, kejadian itu berlaku ketika mangsa dan abang iparnya memancing di sungai tersebut sebelum lelaki itu terjatuh ketika bot cuba mengelak dari melanggar keladi bunting.
“Abang ipar mangsa terjun ke dalam sungai bagi menyelamatkan lelaki itu namun gagal,” katanya di sini hari ini.

Manurut beliau, operasi SAR dijalankan dengan anggota melakukan pencarian di permukaan air di sekitar kawasan kejadian.
“Abang ipar mangsa selamat dan telah dihantar ke hospital oleh orang awam. Operasi mengesan mangsa kini sedang dijalankan,” katanya.-K!ONLINE


Kebangkitan sempurna dipamer Southampton
Oleh KOSMO!

4 April 2021, 9:31 pm
SOUTHAMPTON – Biarpun terlebih dahulu ketinggalan dengan dua gol, namun Southampton berjaya mempamerkan aksi kebangkitan luar biasa untuk mencatat kemenangan 3-2 mengatasi Burnley pada aksi yang berlangsung di St. Mary sebentar tadi.
Skuad kendalian Ralph Hasenhuttl itu turun dengan misi untuk memperbaiki kedudukan apabila berada di tangga ke-14 manakala Burnley pula di belakang mereka dengan berkongsi 33 mata sebelum perlawanan tersebut bermula.
Sebaik wisel ditiupkan, kedua-dua pasukan mempamerkan permainan pantas dan serang menyerang sehinggalah nasib menyebelahi Burnley yang dihadiakan sepakan penalti sebelum ia disempurnakan oleh Chris Wood pada minit ke-12.
Ketika Southampton berusaha keras untuk menjaringkan gol penyamaan, mereka dikejutkan dengan gol kedua Burnley menerusi Matej Vydra pada minit ke-28.
Biarpun ketinggalan dengan dua jaringan, The Saints tidak mudah berputus asa apabila mereka akhirnya menemui gol pembukaan melalui Stuart Armstrong selang tiga minit kemudian yang menjadi detik penting kebangkitan mereka.
Kira-kira 11 minit kemudian, penyerang sensasi Southampton, Danny Ings berjaya meledak gol penyamaan untuk kedua-dua pasukan menuju ke bilik persalinan pada rehat babak pertama dengan keputusan 2-2.

Bersambung babak kedua, anak-anak buat Hasenhuttl semakin yakin untuk memburu kemenangan apabila melakukan asakan berterusan ke gawang Burnley yang dikawal oleh Nick Pope dan hasilnya mereka berjaya mendapat gol kemenangan menerusi Nathan Redmond pada minit ke-67.
The Saints seharusnya juga berterima kasih kepada penjaga gol mereka, Fraser Foster yang berjaya menafikan dua percubaan terbaik daripada Wood pada lewat permainan untuk membolehkan mereka mencatat kemenangan kedua dalam 13 aksi.
Kemenangan itu sekali gus membolehkan Southampton melonjak ke kedudukan 13 pada saingan Liga Perdana Inggeris dengan memiliki kelebihan 10 mata berbanding pasukan yang berada di zon penyingkiran. – AGENSI


Akshay Kumar positif Covid-19
Oleh KOSMO!

4 April 2021, 8:11 pm
MUMBAI – Bintang popular India, Akshay Kumar mengesahkan dirinya positif wabak Covid-19 dalam satu kenyataan rasmi yang dimuat naik di laman sosialnya, hari ini.
Akshay, 53, memberitahu beliau kini sedang menjalani proses kuarantin kendiri di kediamannya di Mumbai.
“Saya mahu maklumkan kepada anda semua bahawa saya telah menjalani ujian calitan Covid-19 pagi tadi dan keputusannya adalah positif.
“Saya mohon kepada sesiapa yang mempunyai kontak rapat dengan saya dalam tempoh seminggu ini untuk pergi membuat ujian dan jaga diri,” tulisnya.
Dalam pada itu, suami kepada aktres Twinkle Khanna juga meyakinkan peminat dia berada dalam keadaan baik dan bakal kembali beraksi di layar perak dalam masa terdekat.
“Saya sudah memulakan rawatan yang sepatutnya, akan kembali beraksi tidak lama lagi,” ujarnya.

Terdahulu, Akshay pernah mendedahkan amalan meminum air kencing lembu sebagai ubat menghindari dirinya daripada dijangkiti wabak Covid-19. – AFP


Rupanya gaduh sebab berebut teman lelaki
Oleh MUHAMMAD AYMAN GHAFFA

4 April 2021, 7:39 pm
TANAH MERAH – Tindakan empat remaja perempuan yang terlibat dalam pergaduhan di dalam kawasan semak sehingga video perbuatan mereka itu viral di media sosial sejak kelmarin dipercayai berpunca daripada berebut teman lelaki.
Ketua Polis Daerah Tanah Merah, Deputi Superintendan Zainuddin Md. Yusuf berkata, polis telah menahan enam remaja perempuan dan empat remaja lelaki berusia dalam lingkungan 14 hingga 17 tahun untuk membantu siasatan.
Katanya, kesemua suspek ditahan semalam dan siasatan mendapati lapan orang daripada remaja itu masih bersekolah.
“Pergaduhan antara mereka itu dipercayai berpunca akibat berebut teman lelaki. Selain itu, seorang suspek lelaki juga didapati positif dadah jenis methamphetamine.
“Kesemua suspek yang ditahan telah dibebaskan dengan jaminan polis hari ini selepas selesai memberi keterangan,” katanya dalam satu kenyataan hari ini.
Menurut Zainuddin, polis sedang melengkapkan kertas siasatan untuk dirujuk kepada pihak Timbalan Pendakwa Raya untuk arahan lanjut.

Terdahulu, video berdurasi 30 saat tular dalam media sosial menunjukkan tiga remaja perempuan mengelilingi seorang mangsa yang juga remaja dipercayai berusia sekitar belasan tahun di kawasan semak.
Rakaman video berkenaan menunjukkan dua remaja perempuan bertindak menyepak mangsa yang tidak membalas dan hanya berdiam diri.
Daripada perbualan remaja-remaja itu dalam dialek Kelantan dapat dikenal pasti bahawa perbalahan berpunca akibat rasa tidak puas hati sesama mereka.
Kes disiasat mengikut Seksyen 147 Kanun Keseksaan kerana merusuh.-K!ONLINE


Waspada musuh jadikan Islam sebagai sasaran
Oleh ISKANDAR SHAH MOHAMED

4 April 2021, 10:48 pm
SHAH ALAM – Umat Islam perlu sedar dan berwaspada kerana musuh-musuh Islam sering menjadikan agama yang suci ini sebagai sasaran dalam pelbagai bentuk.
Sultan Selangor, Sultan Sharafuddin Idris Shah bertitah, sindiran dan persepsi yang jauh terpesong daripada kebenaran adalah antara bentuk-bentuk penghinaan yang sering berlaku.
“Fenomena ini disokong oleh perbuatan biadap umat Islam itu sendiri yang bersikap acuh tidak acuh terhadap ilmu agama, malah membiarkan diri dalam kejahilan dan ketirisan akhlak.
“Ada yang sanggup melakukan senda gurau terhadap hukum-hukum Islam, mengolok-olokkan syariat dan peraturan, mempermain-mainkan hukum untuk menghina syariat beragama,”titah baginda menerusi laman Facebook Selangor Royal Office hari ini.
Baginda turut menzahirkan dukacitanya apabila ada manusia yang suka mempermainkan kalimah Allah malah mengeluarkan kenyataan dan pandangan yang bercanggah dengan akhlak dan aqidah Islam.
“Tidak sedarkah mereka dengan kebiadapan sebegini mengundang kemurkaan Allah? Alpakah mereka bahawa tindakan itu amat bertentangan dengan sunnah Rasulullah SAW?,” titahnya.

Sehubungan itu, baginda menyeru rakyat Selangor agar memahami dan menghayati initipati Khutbah Jumaat yang disampaikan oleh khatib di masjid-masjid seluruh negeri bertajuk “Jangan hina Islam”, kelmarin.
Justeru, Sultan Sharafuddin menegaskan para pemimpin hendak sentiasa berperanan dan bersikap tegas berlandaskan nas Syariat serta peruntukan perundangan negara demi mempertahankan kemuliaan Islam ini.
“Negeri ini amat mengambil berat berkenaan jenayah menghina dan mempermain-mainkan agama islam.
“Ingatlah semua! menghina Islam merupakan suatu kesalahan jenayah syariah di negeri ini dan semua negeri lain di Malaysia. Peruntukan-peruntukan yang membabitkan kesalahan ini diletakkan dalam bahagian yang berkaitan dengan kesucian agama Islam dan institusinya,” titahnya. -K!ONLINE


Lelaki curi beras, susu dikesan positif dadah
Oleh MASTURAH SURADI

4 April 2021, 8:20 pm
KOTA TINGGI – Polis berjaya menahan suspek lelaki yang mencuri sekampit beras dan susu selepas 11 jam suspek melakukan jenayah itu semalam.
Ketua Polis Daerah Kota Tinggi, Superintendan Hussin Zamora berkata, lelaki Indonesia bertaraf penduduk tempatan berusia 38 tahun itu ditahan di rumahnya di Taman Kuso pada pukul 7.30 malam semalam.
Katanya, hasil ujian saringan awal air kencing mendapati suspek positif dadah jenis heroin dan mempunyai enam rekod jenayah melibatkan tiga kes dadah juga tiga rekod jenayah.
“Suspek merupakan lelaki Indonesia yang mempunyai taraf penduduk tetap selepas berkahwin dengan wanita tempatan dan tangkapan dibuat di rumah suspek selepas pihak polis mendapat maklumat daripada orang awam.
“Susulan itu polis merampas sekampit beras 10 kilogram, sebuah motosikal Yamaha LC 135 yang didaftarkan atas nama isteri suspek sendiri,”katanya ketika dihubungi hari ini.
Hussin berkata, suspek yang mempunyai anak lelaki berusia 6 bulan hingga 10 tahun memberikan alasan mencuri untuk menanggung hidup ahli keluarga.

“Isteri suspek hanya bekerja secara harian sebagai pembantu kantin oleh kerana perintah kawalan pergerakan (PKP) sehingga perintah kawalan pergerakan bersyarat (PKPB) dan sekolah tidak dapat dibuka maka isterinya tidak dapat keluar mencari pendapatan harian.
“Si isteri pula tidak tahu yang suaminya keluar mencuri. Bagaimanapun apa dilakukan suspek tidak menghalalkan cara,”katanya.
Katanya, suspek telah direman untuk siasatan lanjut selama tiga hari mulai 4 hingga 6 April ini untuk siasatan lanjut.
Beliau turut menegaskan pihak polis tidak mahu kejadian yang berlaku itu menjadi satu bentuk trend dalam masyarakat melakukan jenayah atas alasan kesempitan hidup atau desakan hidup keluarga yang sangat tidak sihat.
“Kalau pun hidup dalam kesempitan disebabkan oleh pandemik Covid-19 tetapi masih ada lagi ruang untuk kita memohon bantuan bagi meringankan beban kesempitan hidup daripada mana-mana badan bukan kerajaan (NGO) atau ahli politik yang ingin membantu ataupun daripada mana-mana agensi yang berkenaan,”katanya lagi.
Terdahulu, tular di laman Facebook kejadian curi yang berlaku di kedai makan di Jalan Indah di sini awal pagi semalam yang menampakkan rakaman seorang lelaki dipercayai suspek menaiki motosikal.
Siasatan awal polis mendapati suspek telah mencuri sekampit beras 10 kilogram dan juga satu kotak susu.-K! ONLINE


NSL: Johor juara Kumpulan B, tempah laluan mudah
Oleh MUHAMMAD ZUHAILY BADLISHAH

4 April 2021, 11:48 pm
KUALA LUMPUR – Status selaku juara Kumpulan B saingan Netball Super League (NSL) 2021 akhirnya sah menjadi milik Johor Jewels.
Kejayaan tersebut hadir selepas skuad bimbingan Fazira Mesnan itu berjaya menewaskan Selangor Angels 65-51 pada aksi terakhir Kumpulan B di Stadium Juara, Bukit Kiara sebentar tadi.
Kemenangan itu juga menyaksikan Johor menebus kekecewaan mereka selepas seri 50-50 dengan Selangor sewaktu pertemuan pusingan pertama antara kedua-dua pasukan pada 19 Mac lalu.
Ia secara tidak langsung mencerahkan peluang Johor untuk memburu kejuaraan edisi pertama NSL musim ini apabila bakal berhadapan naib juara Kumpulan A, Perak Phoenix di peringkat separuh akhir pada Sabtu ini.
Selangor yang dikendalikan Rosnani Ismail terpaksa menerima hakikat perit terhadap kekalahan itu apabila mereka perlu mengharungi laluan yang lebih sukar di peringkat separuh akhir hujung minggu depan.
Apa tidaknya, Selangor dijadualkan menentang juara Kumpulan A iaitu pilihan utama kejohanan, Kuala Lumpur (KL) Wildcats yang merupakan gergasi bola jaring kebangsaan.

Lebih menyukarkan keadaan apabila KL Wildcats merupakan satu-satunya pasukan yang berjaya merekodkan kemenangan bersih 100 peratus daripada enam perlawanan Kumpulan A. – K! ONLINE


Polis jadi tali barut Nicky perlu diambil tindakan
4 April 2021, 7:45 pm
PETALING JAYA – Tindakan tegas harus diambil terhadap 34 pegawai dan anggota yang didakwa bersekongkol dengan Datuk Seri Seri Nicky Liow Soon Hee yang disyaki terlibat dengan sindiket penipuan dan pengubahan wang haram terbesar di negara ini.
Bekas Ketua Polis Negara, Tan Sri Musa Hassan berkata, tindakan tegas tanpa kompromi harus diambil tanpa mengira pangkat sekiranya mereka didapati melakukan kesalahan.
“Ketika saya menjadi Ketua Polis Negara, saya mengambil tindakan tegas tanpa kompromi terhadap orang yang melakukan kesalahan tanpa mengira pangkat mereka.
“Sekiranya tiada tindakan diambil, masalah itu akan semakin membesar,” katanya ketika sidang akhbar selepas menghadiri program Persatuan Keselamatan Perindustrian Selangor dan Wilayah Persekutuan di sini hari ini.
Terdahulu, Kosmo! pada 31 Mac lalu melaporkan, ketua penjenayah komersial terbesar negara, Datuk Seri Nicky Liow berjaya meloloskan diri daripada serbuan Operasi Pelican 3.0 berikutan terdapat tali barut dalam pasukan polis yang membocorkan maklumat itu kepadanya.
Dalam perkembangan berasingan, beliau turut memberitahu, usaha ‘membersihkan’ pasukan Polis Diraja Malaysia (PDRM) harus mempunyai kesinambungan oleh individu yang bakal menggantikan Ketua Polis Negara, Tan Sri Abdul Hamid Bador.

“Usaha ini harus ada kesinambungan dalam menangani masalah integriti terutamanya dalam isu kartel dalam pasukan PDRM.
“Abdul Hamid telah banyak berusaha untuk meningkatkan integriti dalam PDRM namun ia terserah kepada penggantinya untuk meneruskan usaha tersebut,” ujarnya. K! ONLINE.


Ketidakpadanan pekerjaan dan kelayakan kekal dalam pasaran buruh
Oleh NUR SHARIEZA ISMAIL

4 April 2021, 7:31 pm
PUTRAJAYA – Kementerian Sumber Manusia (KSM) menjangkakan ketidakpadanan antara pekerjaan dan kelayakan akan kekal dalam pasaran buruh disebabkan jumlah permintaan pekerjaan yang tinggi oleh kategori pencari kerja bukan profesional, pengurus, eksekutif dan juruteknik (PMET).
Menterinya, Datuk Seri M. Saravanan berkata, pemulihan pasaran kerja bercirikan bentuk ‘trapezoid’ turut mencerminkan trend pergerakan yang tidak seimbang di antara pencari kerja dan peluang pekerjaan.
Katanya, ia berdasarkan hasil laporan suku tahunan ‘Quarterly Labour Market Perspectives – Modest Labour Market Recovery’ yang diterbitkan oleh Pusat Kajian Pasaran Buruh Masa Hadapan EIS-UPMCS (EU-ERA) sepanjang tahun lalu.
“Keadaan ini memerlukan perhatian serius kerana ia menunjukkan lebihan pencari kerja yang meningkat lebih pantas berbanding pewujudan peluang pekerjaan,” katanya dalam satu kenyataan di sini hari ini.
Saravanan berkata, KSM mengunjurkan prestasi pasaran buruh yang lebih baik dalam tahun ini tetapi masih memerlukan intervensi khusus dengan jangkaan kadar pengangguran berada di antara 4.2 dan 4.3 peratus.
Beliau berkata, di sebalik unjuran tersebut, terdapat beberapa isu yang terus mengekang pasaran buruh negara antaranya kesulitan bagi bakal pekerja untuk mendapatkan pekerjaan, ketidakpadanan pekerjaan-kelayakan, peningkatan pekerjaan tidak formal dan pertumbuhan upah yang lebih perlahan.

“Bagaimanapun, KSM akan terus memantau keadaan pasaran buruh dari semasa ke semasa. Pada masa yang sama, intervensi yang bersesuaian untuk merangsang pemulihan dan memacu kecekapan pasaran buruh akan terus diberi perhatian oleh kerajaan” katanya. -K! ONLINE


Johor kerajaan responsif, tidak statik
Oleh KHAIRUL MOHD. ALI

4 April 2021, 6:15 pm
JOHOR BAHRU – Kerajaan Johor merupakan sebuah kerajaan yang bersifat responsif bergantung kepada situasi semasa dan bukan sebuah kerajaan yang statik semata-mata.
Menteri Besar, Datuk Ir. Hasni Mohammad berkata, kerajaannya bukanlah sebuah kerajaan yang tidak peka dengan permasalahan dihadapi rakyat.
“Kerajaan negeri sedar situasi serta kesukaran yang dihadapi masyarakat negeri ini ekoran pandemik Covid-19 yang melanda seluruh dunia dan sehubungan itu, pelbagai inisiatif telah diambil sejak tahun lalu seperti pemberian rebat cukai tanah sebanyak 15 peratus pada tahun 2020, 10 peratus pada 2021 juga lima peratus pada tahun 2022.
“Antara inisiatif lain termasuklah sumbangan kepada petugas barisan hadapan, pemain sektor pelancongan, golongan pemandu bas, teksi dan lain-lain,” katanya ketika berucap pada Majlis Penyerahan Kunci Rumah Mampu Milik Johor (RMMJ) Bandar Cemerlang, Ulu Tiram, di sini hari ini.
Yang turut hadir, Setiausaha Kerajaan Negeri, Datuk Azmi Rohani dan Pengerusi Jawatankuasa Perumahan dan Kerajaan Tempatan negeri, Ayub Jamil.
Sementara itu, berhubung program berkenaan, Hasni memberitahu pihaknya komited untuk menjayakan agenda perumahan yang berhasrat untuk membina 150,000 rumah mampu milik bagi keperluan penduduk negeri ini.

“Agenda Perumahan merupakan elemen penting yang perlu dilaksanakan kerajaan negeri, malahan menerusi Bajet Negeri 2021, agenda ini termasuk dalam Agenda Infrastruktur Johor.
“Walaupun dalam situasi yang mencabar seperti sekarang, usaha pembinaan rumah mampu milik perlu diteruskan agar keperluan perumahan ini berjaya,” ujarnya.-K! ONLINE


Kesesakan di Lebuh Raya Pasir Gudang tidak dapat dielakkan
Oleh KHAIRUL MOHD. ALI

4 April 2021, 6:30 pm
]JOHOR BAHRU – Kerja-kerja pembaikan jalan di Lebuh Raya Pasir Gudang di sini yang mengakibatkan kesesakan ketika ini dijangka akan siap sepenuhnya pada 26 April ini.
Pengerusi Jawatankuasa Kerja Raya, Pengangkutan dan Infrastruktur negeri, Mohd. Solihan Badri berkata, kerja pembaikan itu melibatkan tiga lokasi yang berbeza.
Katanya, lokasi berkenaan adalah dari Plentong ke Taman Rinting, Taman Daya ke Persimpangan Pandan dan di Taman Perling.
“Bagi menangani kerosakan yang berulang, beberapa kaedah telah dicadangkan dan kita menggunakan kaedah ‘Mill and Pave’ dan ‘Cold In Place Recycling’ (CIPR) yang digunakan untuk memperkukuhkan struktur pavemen.
“Kaedah ini menggunakan bahan pavemen yang sedia ada di tapak dan dicampur dengan agen penstabil iaitu simen portland,” katanya dalam satu kenyataan, di sini.
Sementara itu, beliau turut melakukan lawatan ke tapak lokasi kerja-kerja pembaikan jalan berkenaan di Plentong, hari ini. Hadir sama, Ahli Dewan Undangan Negeri Johor Jaya, Liow Cai Tung.

Tambah Mohd. Solihan lagi, penutupan dua lorong tidak dapat dielakkan kerana kelebaran lorong laju menjadi sempit dan tidak sesuai untuk laluan trafik.
“Situasi berkenaan akan membahayakan bukan sahaja kepada pengguna jalan raya tetapi juga pekerja.
“Keadaan di lorong perlahan lebih lebar kerana terdapat bahu jalan dan ianya lebih selamat untuk digunakan pengguna jalan raya,” ujarnya.
Sehubungan itu pihaknya menasihati pengguna jalan raya untuk menggunakan laluan alternatif di Jalan Masai Lama atau Permas Jaya bagi mengurangkan kesesakan jalan.
“Pengguna diharapkan agar dapat bersabar demi kebaikan dan keselesaan di masa depan,” katanya.-K! ONLINE


Kedai makan dirempuh treler
Oleh KOSMO!

4 April 2021, 6:00 pm
SALEHUDIN MAT RASAD
TEMERLOH – “Nasib baik bukan masa orang ramai bersarapan kalau tidak mungkin ada yang terkorban,”kata Mohd. Nor Jusoh, 62, yang merupakan saksi terawal kejadian sebuah treler merempuh kedai makan di Kampung Seboy di sini, hari ini.
Dalam kejadian kira-kira pukul 2 pagi itu sebuah treler membawa muatan bijih besi terbabas dan melanggar kedai makan berkenaan yang terletak di tepi jalan Jerantut-Temerloh berhampiran Kampung Seboy, Kuala Krau di sini.
Bagaimanapun tiada kemalangan jiwa dalam kejadian itu kerana semasa kejadian kedai berkenaan ditutup dan tiada penghuni.
Menurut Mohd. Noor dia yang tinggal di seberang jalan itu terjaga daripada tidur selepas terdengar dentuman yang kuat
“Saya bergegas keluar dan mendapati sebuah treler terbabas dan terlanggar kedai makan, bahagian hadapan lori treler rosak teruk manakala pemandunya hanya cedera ringan.

“Kemungkinan pemandu mengantuk kerana jalan di situ adalah lurus,”katanya di sini hari ini.
Dalam pada itu, pemilik kedai makan berkenaan, Ali Yusof,48 berkata, ketika kejadian dia berada di rumah dan tiada penghuni di kedai makan berkenaan.
“Biasanya kami akan mula beroperasi pada pukul 4.30 pagi dengan membawa makanan dari rumah dan menyediakan juadah sarapan pagi.
“Antara yang rosak dalam kejadian itu adalah kerusi meja, struktur bangunan, saluran paip air, gerai buah-buahan di sebelah kedai dan garaj kereta,”katanya.-K!ONLINE


63 maut dalam banjir besar dan tanah runtuh di Indonesia
Oleh KOSMO!

4 April 2021, 5:56 pm
JAKARTA – Seramai 63 orang maut dalam bencana banjir besar dan tanah runtuh di dalam kejadian banjir besar dan tanah runtuh di Desa Nelelamadike, Kabupaten Ileboleng, East Flores, Nusa Tenggara Timur (NTT), awal pagi tadi.
Insiden itu dipercayai berlaku akibat hujan lebat berserta angin kencang yang tidak berhenti sejak semalam, lapor Kompas TV.
Sehingga kini, proses pemindahan mangsa-mangsa yang terlibat masih dijalankan oleh pasukan penyelamat namun terbatas akibat kekurangan alatan sesuai.
Wakil Ketua Daerah East Flores, Agustinus Boli berkata jumlah mangsa yang disahkan maut adalah 63 orang.
“Sebanyak 23 mayat berjaya dipindahkan tetapi baki selebihnya masih tertimbus dalam tanah dan menunggu untuk dikeluarkan,” kata Agustinus kepada Kompas TV. – Agensi


Aplikasi khas untuk rakyat Malaysia yang bekerja di Singapura
Oleh MOHAMAD FAIZAL HASHIM

4 April 2021, 6:24 pm
ISKANDAR PUTERI – Kerajaan Negeri akan membangunkan satu aplikasi khas pendaftaran bagi rakyat Malaysia yang bekerja di Singapura untuk mereka mendapatkan suntikan vaksin awal daripada kerajaan pusat.
Aplikasi yang dipanggil ‘IMMU Plan Johor’ itu dibangunkan ekoran program khas yang diwujukan kerajaan pusat untuk memberi vaksin kepada 100,000 individu dari Malaysia yang bekerja di Singapura.
Menteri Besar, Datuk Ir. Hasni Mohammad berkata, aplikasi ini sedang dibangunkan dan pada peringkat awal ini digunakan untuk mereka yang perlu bekerja berulang alik ke negara republik itu.
“Jumlah awal yang kita bincangkan dan kemuka permohonan kepada Kementerian Sains, Teknologi dan Inovasi (MOSTI) adalah melibatkan seramai 100,000 individu untuk pendaftaran vaksin ini,” katanya pada sidang akhbar selepas bermesyuarat bersama Menteri Sains,Teknologi dan Inovasi Khairy Jamaluddin Abu Bakar, di sini hari ini.
Sementara itu, Khairy Jamaluddin yang juga Menteri Penyelaras Program Imunisasi Covid-19 Kebangsaan berkata, beliau mengalu-alukan cadangan daripada Kerajaan Negeri bagi pembangunan aplikasi berkenaan.
“Apa yang kita lihat, kita boleh integrasikan senarai pendaftaran daripada aplikasi ini dengan MySejahtera..tidak ada masalah.

“Jadi, aplikasi ini digunakan untuk menyenaraikan mereka yang berulang alik dari Singapura dan kita boleh juga ambil data itu dan dimasukkan ke dalam MySejahtera untuk beri mereka temu janji vaksin,” katanya.-K! ONLINE


UMS berdepan ancaman penularan Covid-19
Oleh ZULKIFLI MANZOR

4 April 2021, 6:57 pm
PETALING JAYA – Sebanyak tiga kolej kediaman Universiti Malaysia Sabah (UMS) di Kota Kinabalu, Sabah dikenakan Perintah Kawalan Pergerakan Diperketatkan (PKPD) bermula 5 sehingga 18 April ini.
Menteri Kanan (Pertahanan), Datuk Seri Ismail Sabri Yaakob berkata, kolej kediaman terlibat adalah Kolej Kediaman Tun Mustapha, Tun Fuad dan Tun Pengiran Ahmad Raffae.
“Kementerian Kesihatan (KKM) telah melaksanakan 133 ujian saringan dan daripada jumlah itu sebanyak 19 kes positif Covid-19 telah direkodkan di lokaliti terbabit.
“KKM mengesahkan telah berlaku penularan jangkitan Covid-19 dalam kalangan penghuni di ketiga-tiga kolej kediaman tersebut
dengan kadar kebolehjangkitan adalah tinggi.
“Setelah membuat penilaian risiko, kerajaan bersetuju melaksanakan PKPD di tiga kolej kediaman terbabit,” katanya dalam satu kenyataan hari ini.
Ismail Sabri berkata, pelaksanaan PKPD itu untuk memastikan pergerakan penghuni dapat dikawal bagi mengelakkan penularan Covid-19 ke komuniti luar kolej kediaman. – K! ONLINE


1,349 kes, dua kematian
Oleh SITI A'ISYAH SUKAIMI

4 April 2021, 5:36 pm
PUTRAJAYA – Sebanyak 1,349 kes baharu dilaporkan hari ini menjadikan jumlah kes positif Covid-19 sebanyak 350,959 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut sebanyak tujuh kes import mendapat jangkitan dari luar negara manakala, 1,342 kes adalah penularan tempatan.
Menurutnya, kes aktif dengan kebolehjangkitan Covid-19 pula mencatatkan sebanyak 14,509 kes.
“Terdapat dua kematian baharu menjadikan sebanyak 1,288 kes kematian Covid-19 di Malaysia.
“Kes sembuh pula merekodkan sebanyak 1,270 kes dan jumlah kumulatif kes sembuh sepenuhnya daripada Covid-19 sebanyak 335,162 kes,” katanya menerusi satu ciapan Twitter di sini hari ini.
Ujarnya, terdapat 186 kes positif sedang dirawat di Unit Rawatan Rapi dengan 94 kes memerlukan bantuan pernafasan. -K!ONLINE


Cadang hukuman RM15 juta, penjara terhadap individu cemar sungai
Oleh ROSALWANI CHE SOH

4 April 2021, 7:07 pm
KOTA BHARU – Kementerian Alam Sekitar dan Air (KASA) sedang meneliti semula Akta Kualiti Alam Sekeliling 1974 agar hukuman terhadap pesalah kes pencemaran sumber air dapat dikompaun sehingga RM15 juta dengan penjara mandatori.
Menterinya, Datuk Seri Tuan Ibrahim Tuan Man berkata, pihak kementerian akan membawa usul berkenaan di peringkat Parlimen tidak lama lagi.
Katanya, ketika ini, akta itu memperuntukkan hukuman kompaun sebanyak RM2,000 hingga RM15,000 yang dikira bahawa hukuman berkenaan tidak setimpal dengan kesalahan yang dilakukan.
“Kita mahu tingkatkan hukuman kompaun sehingga RM15 juta selain hukuman mandatori penjara.
“Apabila berlaku pencemaran sungai, loji terpaksa menutup operator air dan keadaan itu menyebabkan pihak kementerian perlu menyediakan lori untuk menghantar bekalan kepada penduduk sepanjang tempoh sistem berkenaan ditutup.
“Apabila berlaku keadaan itu, kita tidak memberikan sebarang caj sedangkan kita perlu menanggung kos yang tinggi. Jadi, kita mahu mereka yang bertanggungjawab menyebabkan pencemaran air itu menanggung kos kerugian berkenaan,” katanya.

Beliau berkata demikian pada sidang akhbar selepas merasmikan Majlis Cabutan Undi Perdana Bagi Kerja-Kerja Di Bawah Peruntukan KASA bagi Jabatan Pengairan dan Saliran Kelantan di sini hari ini.
Mengulas lanjut, menurut Tuan Ibrahim, individu atau pengilang yang dikesan menyerahkan sisa buangan kepada ejen tidak berlesen juga akan berdepan tindakan tegas.
Katanya, tindakan ejen haram pelupusan sisa buangan berjadual itu menjadi kesalahan besar kerana menyumbang kepada pencemaran air.-K!ONLINE


Uqasha Senrose dirisik keluarga Kamal
Oleh MOHAMMAD SHAHEMY AZMI

4 April 2021, 7:18 pm
PETALING JAYA – “Bukan majlis pertunangan, tetapi sekadar acara merisik secara kecil-kecilan.”
Demikian jawab pelakon Raysha Rizrose berhubung perkongsian video dan gambar memaparkan kelibat kakak tirinya, Uqasha Senrose anggun berbusana serba putih persis berbaju pengantin hari ini.
Kata Raysha, kakak tirinya itu telah selamat dirisik keluarga Kamal Adli dalam sebuah majlis yang berlangsung di sebuah hotel di ibu negara.
Menerusi hantaran yang dimuat naik dalam InstaStorynya, kelihatan Uqasha atau nama sebenarnya Nik Zaris Uqasha Nik Sen, 29, kelihatan sungguh bahagia di sisi keluarga terdekat.
“Finally (akhirnya),” tulis Raysha sambil turut memberikan emoji cincin dan lambang hati.
Dalam satu lagi hantaran berbeza, kelihatan pelakon drama Perempuan Tanpa Dosa itu terlihat gembira sambil menunjukkan cincin berlian di jarinya ketika bergambar beramai-ramai dengan ahli keluarga.

Bagaimanapun, kelibat pelakon Kamal Adli yang juga bakal suami kepada Uqasha tidak kelihatan dalam hantaran yang dikongsikan Raysha.
Raysha ketika dihubungi Kosmo! Online memberitahu, majlis yang berlangsung merupakan majlis merisik dan bukannya pertunangan seperti sangkaan ramai.
“Kami sudah rancang dah lama, cuma buat kecil-kecilan dan dihadiri keluarga terdekat kedua-dua belah pihak.
“Antara yang dibincangkan ialah persiapan untuk majlis pernikahan seperti hantaran,” ujarnya ringkas.
Selain Raysha, pelakon yang juga adik kandung Uqasha iaitu Nelydia Senrose turut dilihat berkongsi momen bahagia kakaknya itu bersama keluarga tersayang.
UQASHA bersama Nelydia, kakak dan bapanya.
Ditanya tentang keberadaan bakal abang iparnya pada majlis tersebut, Raysha memaklumkan Kamal ada turut serta dalam majlis merisik itu bersama ahli keluarganya.
Terdahulu, Kosmo! pada 31 Mac lalu melaporkan bahawa Uqasha dan Kamal menetapkan untuk bernikah di sebuah pusat peranginan tanah tinggi, namun memilih untuk tidak mendedahkan tarikh pernikahan sehingga benar-benar muktamad.
Selain majlid akad nikah, ini juga dijangka mengadakan tiga majlis resepsi. Bagaimanapun perkara tersebut bergantung kepada situasi semasa ketika ini. K! ONLINE


11 terbunuh dalam kemalangan bas di China
Oleh KOSMO!

4 April 2021, 4:15 pm
BEIJING-Sekurang-kurangnya 11 terbunuh selepas sebuah bas penumpang bertembung dengan sebuah trak di selatan China, lapor media tempatan.
Agensi berita Xinhua melaporkan, dalam kejadian yang berlaku sekitar pukul 1 pagi waktu tempatan, trak itu terbabas melintasi penghadang jalan di lebuh raya utara Shanghai, wilayah Jiangsu sebelum merempuh bas terbabit.
Ketika lalu lintas di kawasan kemalangan mula sesak, dua lagi trak terbabas dan merempuh lokasi kejadian.
Seramai 19 mangsa dilaporkan cedera dan dihantar ke hospital.
Rakaman media tempatan menunjukkan bas penumpang itu terbalik di tengah-tengah serpihan penghadang jalan.
Kemalangan jalan raya kerap berlaku di China disebabkan kurang pematuhan pemandu terhadap kod jalan raya. -AFP


Bakar tangan murid gara-gara wang RM4
Oleh KOSMO!

4 April 2021, 5:30 pm
JAKARTA-Tindakan seorang guru madrasah di Indonesia yang menyalakan api di telapak tangan kesemua murid selepas mendapati wang berjumlah 12,000 rupiah (RM3.42) milik tabung sekolah hilang mengundang kecaman netizen, lapor laman web Sindo News semalam.
Guru Madrasah Ibtidaiyah Nurul Huda di daerah Lumajang, Jawa Timur itu menyalakan api pada telapak tangan setiap muridnya selepas berang kerana tiada seorang pun yang mengaku mengambil wang tersebut.
Ibu kepada salah seorang murid yang menjadi mangsa, Surami memberitahu anaknya hanya memberitahu tentang kejadian selepas beberapa hari ia berlaku.
“Anak saya merupakan salah seorang mangsa guru tersebut dan saya hanya dimaklumkan tentang perkara itu beberapa hari selepas kejadian.
“Memandangkan tiada sesiapa mengaku mengambil wang yang hilang, guru tersebut tergamak menyalakan api pada telapak tangan setiap murid,” kata Surami.
Ibu bapa pelajar lain yang menjadi mangsa guru itu melaporkan kejadian tersebut kepada pihak polis Gucialit.

Sehingga kini, tiada pengesahan tentang kejadian itu yang dibuat pihak madrasah itu kerana ia ditutup. -Agensi


Atta Halilintar, Aurel mahu 15 orang anak
Oleh MOHAMMAD SHAHEMY AZMI

4 April 2021, 2:59 pm
JAKARTA – Selepas selamat disatukan sebagai pasangan suami isteri malam tadi, YouTuber terkenal Indonesia Atta Halilintar mengakui ingin memiliki sehingga 15 orang anak bersama isterinya, Aurel Hermansyah.
Menerusi satu kenyataannya kepada media, Atta atau nama sebenarnya Muhammad Attamimi Halilintar, 27, berharap Tuhan memakbulkan impiannya untuk memiliki sebuah keluarga besar  bersama Aurel yang juga merupakan anak kepada diva popular, Krisdayanti itu.
“Ya saya berharap dan ingin memiliki 15 orang anak bersama isteri saya, Aurel. Semoga Tuhan memakbulkannya,” ujarnya ketika melangsungkan majlis perkahwinannya di Raffles Hotel, Kuningan, Jakarta Selatan, Indonesia malam tadi.
Bagaimanapun jika keinginannya tidak termakbul, Atta reda dan enggan mempersoalkan tentang rezeki tersebut kerana yang penting, dia dan Aurel diberikan kesihatan yang baik.
“Tapi kalau tidak dapat (15 anak) tidak mengapa. Yang penting isteri saya sihat selalu,” tuturnya.
Pada masa sama, Atta dan Aurel juga telah bertemu dengan doktor pakar untuk bertanyakan kaedah supaya mereka mendapat cahaya mata kembar.

“Saya dan isteri juga teringin untuk mempunyai anak kembar. Tapi saya harus memikirkan juga soal kesihatan isteri,” jelasnya.
Terdahulu, Atta dan Aurel telah selamat disatukan sebagai pasangan suami isteri dalam satu majlis pernikahan penuh gilang-gemilang yang turut dihadiri Presiden Indonesia, Joko Widodo dan Menteri Pertahanan, Prabowo Subianto sebagai saksi pernikahan mereka.
Dalam pernikahan tersebut yang disiarkan secara langsung oleh stesen televisyen tempatan, RCTI tersebut Atta terpaksa menahan sebak kerana kedua-dua orang tuanya, Halilintar Anofial Asmid dan Lenggogeni Faruk tidak dapat bersama meraikan hari bahagia kerana berada di Malaysia ekoran Perintah Kawalan Pergerakan (PKP) di negara ini.
Kedua-dua pasangan pengantin baharu itu dikhabarkan akan berbulan madu di Dubai pada 6 April nanti. – K! ONLINE


RichWorks sasar bantu 150,000 usahawan
Oleh NUR HUDA MUSA

4 April 2021, 4:12 pm
KUALA LUMPUR – RichWorks International Sdn. Bhd. (RichWorks) menyasarkan seramai 150,000 usahawan dan bakal usahawan menyertai program virtual Bina Bisnes Berjaya – Edisi Khas Nak Mula Berniaga (NMB) 2021.
Timbalan Naib Presiden Kanan RichWorks, Radz Mohd. berkata, program yang akan berlangsung pada 23 hingga 25 April nanti turut ditaja sepenuhnya oleh RichWorks tanpa sebarang pembayaran oleh peserta.
“Program ini adalah edisi khas Bina Bisnes Berjaya yang telah dilancarkan pada 30 Januari 2021, untuk program NMB ini kita akan membantu usahawan untuk memahami beberapa perkara asas dalam perniagaan.
“Kita mahu beri pendedahan kepada usahawan atau bakal usahawan apakah kesilapan-kesilapan usahawan dalam melakukan perniagaan mereka supaya mereka boleh bersiap-sedia berdepan dengan cabaran perniagaan,” katanya ketika ditemui pemberita selepas melancarkan program virtual NMB di Pusat Konvensyen Kuala Lumpur di sini hari ini.
Radz Mohd. berkata, program NMB yang diadakan secara virtual itu nanti juga ingin membuka mata orang ramai bahawa semua orang boleh mula berniaga dan menjana pendapatan bagi meningkatkan ekonomi sama ada secara sepenuh masa atau sampingan walaupun dalam tempoh pandemik ini.
“Sebenarnya banyak peluang yang ada untuk jana pendapatan dalam era digitalisasi ini dengan ramai orang kini banyak meluangkan masa melayari internet dan laman-laman sosial.

“Bagaimanapun, ada sebahagian usahawan yang tidak tahu bagaimana hendak mula berniaga dengan betul menyebabkan mereka gagal mendapatkan hasil seperti yang diharapkan,” ujarnya.
Dalam pada itu, Radz Mohd. memaklumkan, RichWorks sebagai syarikat penganjur acara dan seminar terbesar dalam keusahawanan dan pemasaran di negara yang diasaskan oleh Datuk Wira Dr. Azizan Osman sejak tahun 2008 telah melatih dan membimbing lebih 1.1 juta orang dalam pelbagai industri di dalam dan luar negara.
“Pada tahun lalu sahaja, seramai 777 orang usahawan perusahaan kecil dan sederhana (PKS) telah dibimbing dalam program mentoring Spire dan Titanium berjaya menjana jualan melebihi RM2 bilion.
“RichWorks mahu melatih dan bimbing lebih ramai orang agar mereka dapat membina bisnes yang berjaya di mana pun tahap mereka berada,” katanya. – K! ONLINE


Keluarga remaja OKU mahu tuntut pembelaan
Oleh NOOR HASLIZA NUSI

4 April 2021, 3:45 pm
GEORGE TOWN – Ahli keluarga remaja orang kelainan upaya (OKU) fizikal yang cedera pada muka akibat diserang dan dipukul pemandu Suzuki Swift dengan topi keledar Khamis lalu bersedia membawa perkara tersebut ke muka pengadilan.
Kakak sulung mangsa, Iznur Hakim Mohd. Nor, 21 iaitu Izzati Haswani, 26, berkata, pihaknya akan menuntut keadilan yang setimpal dengan kejadian menimpa adik bongsu daripada tiga beradik itu biarpun si pelaku dilaporkan maut dalam kejadian kemalangan.
Menurutnya, ini berikutan kecederaan yang dialaminya Iznur telah memberi kesan mendalam pada bentuk fizikal dan mental remaja tersebut.
“Kami benar-benar kesal dengan kejadian tempoh hari ketika adik sedang tidur di dalam bilik sebuah kedai yang disewakan bapa kepada seorang rakannya yang juga peniaga bundle.
“Akibat kejadian itu, adik kini terpaksa menanggung kesakitan pada bahagian muka iaitu cedera pada kedua-dua mata, patah tulang hidung, gigi, bibir serta hidung berjahit. Mukanya juga masih bengkak.
“Dia (Iznur) juga dijangka bakal menjalani satu pembedahan pada bawah mata tetapi perkara tersebut masih dalam peringkat perbincangan,” katanya kepada Kosmo! di sini hari ini.

Izzati yang mesra disapa sebagai Wani memberitahu, keadaan adiknya kini stabil dan masih dalam pemantauan pakar-pakar berkaitan di Hospital Pulau Pinang (HPP).
“Kakak mana yang sanggup melihat keadaannya adiknya yang sebegini. Dia ada mengadu sakit pada bahagian muka akibat kesan pukulan bertubi-tubi dengan topi kaledar miliknya.
“Adik seorang yang manja dan kami bertiga termasuk seorang lagi adik perempuan saya memang sangat rapat. Saya yang hantar adik ke situ (premis bundle) setiap kali dia pulang dari sekolah di Bayan Lepas,” ujarnya yang bergilir-gilir menjaga Iznur di HPP bersama seorang lagi adik perempuannya.
Tambah Wani, keluarganya kini menyerahkan kepada pihak polis bagi menjalankan siasatan lanjut berhubung kes tersebut sekali gus mengharapkan kerjasama yang baik daripada semua pihak terlibat.
Khamis lalu, suspek yang juga pemandu kereta Suzuki Swift berusia 30 tahun itu dilaporkan maut selepas terlibat dalam kemalangan membabitkan tiga buah kenderaan di persimpangan lampu isyarat Jalan Tengah-Bayan Baru kira-kira pukul 2.50 petang.
Sebelum kemalangan, suspek bertindak menyerang dan memukul seorang remaja OKU di Sungai Tiram dalam kejadian pada pukul 2.30 petang. – K! ONLINE


Tiada alasan tangguh undi 18
Oleh NIK SUKRY RAMLI

4 April 2021, 2:45 pm
KUANTAN – Kerajaan tidak mempunyai sebarang alasan untuk menangguhkan pelaksanaan Rang Undang-undang Undi 18 (RUU Undi18) kerana ia sudah diluluskan Dewan Rakyat dan Dewan Negara dua tahun lalu.
Timbalan Pengerusi Parti Ikatan Demokratik Malaysia (MUDA) Pahang, Ahmad Zarul Afiq Arifudin berkata, keputusan kerajaan melalui Suruhanjaya Pilihan Raya (SPR) mengumumkan penangguhan pendaftaran pemilih automatik dan Undi18 pada 25 Mac lalu memberi gambaran seolah-olah kerajaan tidak berani berdepan suara anak muda dalam menentukan landskap politik negara.
Sehubungan itu beliau meminta kerajaan Pahang menyatakan pendirian secara jelas mengenai keputusan SPR menangguhkan Undi18.
“Kita hendak tahu sama ada kerajaan Pahang menyokong atau membantah pengumuman SPR ini dan alasan pihak kerajaan negeri terhadap keputusan (pendirian) itu.
“Begitu juga dengan keputusan sidang Dewan Undangan Negeri (DUN) meminda Enakmen Undang-Undang Tubuh Kerajaan negeri pada November lalu berkaitan usul melantik Ahli Dewan Undangan Negeri (ADUN) secara lantikan (tanpa proses pilihan raya), kita (Sekretariat Gerak Undi18 Pahang),” katanya di sini tadi.
Katanya, kerajaan Pahang juga diharap dapat mempertimbangkan memilih belia sebagai tanda sokongan terhadap pelaksanaan Undi18. -K! ONLINE


12 tukang urut warga asing ditahan
4 April 2021, 3:07 pm
PETALING JAYA – Seramai 12 tukang urut warga Thailand dan Indonesia ditahan dalam serbuan di tiga buah premis di sekitar Bukit Jalil, Desa Sri Hartamas dan Taman Connaught lewat malam tadi.
Dalam serbuan yang bermula pada pukul 11 malam itu, kesemua premis urut tersebut dipercayai menawarkan aktiviti pelacuran dan tidak mempunyai lesen perniagaan yang sah.
Pengarah Jabatan Penguatkuasaan Dewan Bandaraya Kuala Lumpur (DBKL), Osman Ismail berkata, menerusi siasatan dan pemantauan yang dijalankan mendapati berlaku aktiviti pelacuran di ketiga-tiga premis berkenaan.
“Kedua-dua premis berkenaan mempunyai 25 buah bilik yang dijadikan tempat urut dan aktiviti pelacuran sementara sebuah lagi hotel di Desa Sri Hartamas dikenakan notis di bawah Seksyen 107(5), Akta Kerajaan Tempatan 1976 kerana gagal mempamerkan lesen perniagaan.
“Hasil serbuan di kedua-dua premis terbabit, kita telah menahan 12 wanita disyaki tukang urut warga Thailand dan Indonesia, dua penjaga premis warga tempatan (lelaki) dan tiga pelanggan lelaki berusia dalam lingkungan 20 hingga 40 tahun untuk diambil keterangan,” katanya ketika dihubungi Kosmo! di sini hari ini.
Mengulas lanjut, pihaknya turut menyita 43 barangan dipercayai untuk aktiviti pelacuran seperti kondom, minyak pelincir, televisyen litar tertutup (CCTV) dan komputer.

“Kita juga telah mengambil tindakan penguatkuasaan dengan pengeluaran dua notis dibawah Undang-Undang Kecil Pelesenan Tred Perniagaan dan Perindustrian 2016 dan penutupan serta merta menerusi Seksyen 101(1)(v), Akta Kerajaan Tempatan 1976.
“Kita akan meneruskan operasi dari semasa ke semasa dan orang ramai boleh menyalurkan maklumat kepada pihak DBKL menerusi http://ispaaadbkl.dbkl.gov.my/eApps/system/index.do,” jelasnya. K! ONLINE.


Kes Covid-19 petugas KKM menurun
Oleh FARAHWAHIDA AHMAD

4 April 2021, 4:15 pm
SEGAMAT – Kes jangkitan Covid-19 di kalangan petugas barisan hadapan Kementerian Kesihatan Malaysia (KKM) menurun dalam tempoh Program Vaksinasi Covid-19 Kebangsaan di lancarkan kira-kira 40 hari yang lalu.
Menurut Menteri Kesihatan, Datuk Seri Dr. Adham Baba, penurunan jangkitan kes di kalangan petugas KKM ini menunjukkan tanda positif perlaksanaan Program Vaksinasi COVID-19 Kebangsaan yang bermula 24 Februari lalu.
“Kes jangkitan melibatkan petugas KKM secara keseluruhannya diperolehi dari masyarakat setempat yang mendapatkan rawatan. Jadi, petugas KKM adalah antara golongan sasar utama bagi fasa pertama program ini.
“Penurunan kes jangkitan dikalangan mereka adalah antara kejayaan awal program ini yang menunjukkan keberkesanannya,” kata.
Beliau berkata demikian ketika ditemui sewaktu perasmian Program Malaysia Prihatin Vaksinasi Covid-19 Lindungi Diri, Lindungi Semua peringkat daerah Segamat di Dewan Muafakat, Taman Yayasan Segamat di sini hari jnj.
Turut hadir, Exco Perpaduan, Perdagangan dan Pengguna Negeri Johor, Dr Chong Fat Full dan Pegawai Daerah Segamat, Tuan Haji Nasri Md. Ali.

Data kes jangkitan dikalangan petugas KKM setakat bulan lalu menunjukkan seramai 6,087 kakitangan petugas hadapan KKM dijangkiti Covid-19.-K! ONLINE


Kerajaan PN ada hala tuju
Oleh ROHANA MOHD. NAWI

4 April 2021, 4:33 pm
KOTA BHARU – Menteri di Jabatan Perdana Menteri (Ekonomi), Datuk Seri Mustapa Mohamed menyangkal dakwaan Presiden UMNO, Datuk Seri Dr. Ahmad Zahid Hamidi yang mengatakan Kerajaan Perikatan Nasional (PN) tiada hala tuju.
Mustapa berkata, meskipun tidak mempunyai manifesto, hala tuju PN yang diterajui Parti Pribumi Bersatu Malaysia (Bersatu)
Katanya, rancangan-rancangan tersebut sudah disusun mengikut keutamaan bagi jangka masa pendek, sederhana dan panjang.
“Bagi jangka pendek, sudah pasti belanjawan merupakan perancangan penting yang sudah diumumkan pada 6 November lalu dan menerusinya turut diumumkan pakej rangsangan bagi membantu rakyat berjumlah RM325 bilion.
“Dalam jangka sederhana, kita ada Rancangan Malaysia Ke-12 (RMK-12). Walaupun belum dibentangkan lagi di Parlimen, namun kita ada beberapa elemen untuk memulihkan ekonomi serta bantu rakyat,” katanya.
Beliau berkata demikian kepada pemberita selepas Program Jelajah Malaysia Prihatin Taklimat Isu Semasa – Pengurusan Pandemik COVID-19 di Universiti Malaysia Kelantan (UMK) Kampus Kota, Pengkalan Chepa di sini hari ini.-K! ONLINE


Remaja tidak bersekolah ditahan lumba haram
Oleh MUHD AFIQ AL-HAFIZ MAT YUSOF

4 April 2021, 4:17 pm
PETALING JAYA – Remaja 16 tahun yang tidak bersekolah antara tiga ditahan polis selepas melakukan aksi berbahaya ketika menunggang motosikal dalam Operasi Samseng Jalanan di Lebuh Raya Grand Saga menghala ke arah Kuala Lumpur di sini hari ini.
Dalam operasi pada pukul 12.30 pagi itu dijalankan dengan kekuatan dua pegawai dan 15 anggota dari Unit Risikan Operasi Jabatan Siasatan dan Penguatkuasaan Trafik (JSPT) Bukit Aman.
Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd. Nadzri Hussain berkata, ketiga-tiga remaja yang menunggang tiga buah motosikal tersebut didapati dengan jelas bersaing sesama sendiri, melakukan aksi ‘Superman’ termasuk ‘Zig Zag’ yang boleh mendatangkan bahaya kepada diri sendiri termasuk pengguna jalan raya yang lain.
“Kesemua suspek berusia 16 dan 20 tahun itu didapati melakukan aksi terbabit bermula dari Kilometer 17 Hentian Rehat dan Rawat (RNR) Bukit Dukung sehingga Kilometer 15 susur ke Cheras Perdana di Lebuh Raya Grand Saga.
“Mereka juga telah membuat pusingan menghala ke arah Kajang dan kembali berlumba dari Kilometer 15 Cheras Perdana sehingga ke Kilometer 20 susur Kajang. Mereka juga didapati mengulangi aksi berkenaan sebanyak sekali,” katanya ketika dihubungi Kosmo! di sini hari ini.
Mengulas lanjut, dua suspek telah ditahan selepas menghentikan motosikal di bahu jalan Kilometer 17 Bukit Dukung sementara seorang lagi suspek ditahan di kawasan parkir kuarters Guru Alam Damai, Cheras.

“Siasatan awal mendapati, kesemua suspek yang tinggal di kawasan sekitar Cheras itu melakukan aksi berbahaya kerana ingin menguji motosikal masing-masing jenis Yamaha LC135 (2) dan sebuah Yamaha Lagenda 115Z.
“Siasatan juga mendapati, remaja berusia 16 tahun itu tidak bersekolah dan hanya mendapatkan pendidikan peringkat tadika.Kesemua tangkapan bersama motosikal mereka telah dibawa ke Balai Trafik Ibu Pejabat Polis Daerah Kajang untuk tindakan lanjut,” ujarnya.
Sebanyak 15 keping saman telah dikeluarkan atas pelbagai kesalahan dan kes disiasat mengikut Seksyen 42(1) Akta Pengangkutan Jalan 1987 kerana memandu secara melulu dan membahayakan. K! ONLINE.


Grealish kembali perkuat Villa
Oleh KOSMO!

4 April 2021, 12:45 pm
LONDON – Pengurus Aston Villa, Dean Smith mengesahkan khabar gembira apabila kapten berpengaruh, Jack Grealish sudah cergas sepenuhnya dan bersedia untuk diturunkan pada aksi bertemu Fulham di Stadium Villa Park malam ini.
Sebagai rekod, Villa sebelum ini terpaksa melupakan khidmat Grealish sejak Februari lepas kerana mengalami kecederaan sekali gus menyaksikan mereka hanya mampu meraih satu kemenangan dalam enam perlawanan lepas.
Kata Smith, Grealish sudah menjalani sesi latihan bersama skuad utama sejak awal minggu ini dan dilihat tidak mempunyai masalah kecergasan untuk diturunkan pada aksi bertemu skuad kendalian Scott Parker nanti.
“Meskipun dia baru sahaja menjalani latihan intensif bersama pasukan, saya yakin dia bersedia jika diperlukan untuk berada dalam kesebelasan utama pasukan dan saya anggap kelibatnya cukup penting terutama untuk membantu kelab ini kembali berada di landasan kemenangan.
“Secara jujur, impak Grealish dalam pasukan ini sangat besar dan saya pasti mana-mana pasukan yang hilang pemain seperti Grealish untuk tempoh yang agak lama akan mengalami kesukaran yang sama.
“Justeru, saya tidak terkejut dengan kemerosotan prestasi pasukan sejak beberapa perlawanan lepas tetapi saya enggan situasi itu menjadi alasan. Saya mahu siapa sahaja yang diturunkan nanti memberi yang terbaik buat pasukan,” katanya.

Aston Villa ketika ini menduduki tangga ke-10 liga selepas mengutip 41 mata daripada 29 perlawanan, manakala Fulham masih lagi bergelut di zon penyingkiran dengan mengutip 26 mata. – AGENSI


Cef Wan serik berhabis duit nikahkan anak
Oleh MOHAMMAD SHAHEMY AZMI

4 April 2021, 1:39 pm
PETALING JAYA – Cef selebriti tersohor negara, Cef Wan meluahkan keengganannya untuk sekali lagi berhabis duit melabur untuk melabur duit melangsungkan majlis perkahwinan kali kedua anak sulungnya, Serina Redzuawan.
Menerusi satu hantaran ‘panjang lebar’ yang dimuat naik cef Wan atau nama sebenarnya Redzuawan Ismail dalam Instagramnya, dia berkongsi luahan tersebut berdasarkan pengalaman lalu apabila menaja 100 peratus perkahwinan pertama Serina dengan suami terdahulu.
“Suruh bakal suami kamu untuk membayar duit majlis perkahwinan sama seperti apa yang aku buat menaja 100 peratus perkahwinan kau dulu.
“Dia (pihak lelaki) yang gatal nak kahwin biarlah dia yang bertanggungjawab menanggungnya. Sejujurnya saya sudah serik tanggung 100 peratus perkahwinan anak saya termasuk anak lelaki sehingga dua kali!
“Pada akhirnya kamu lihat apa yang perlu saya tanggung? Cukup-cukuplah,” ujar Cef Wan.
Dalam hantaran itu juga, cef berusia 63 tahun itu juga enggan mengadakan majlis perkahwinan Serina di rumahnya kerana tidak mahu berasa penat dan membazir.

“Baru minggu lepas Rina (panggilan Serina) beritahu saya nak adakan majlis pernikahan selepas Raya Aidilfitri. Buat secara sederhana di rumah katanya.
“Tapi saya kata insya-Allah, sabar. Tapi dalam hati saya berfikir sudahlan buat di masjid dan jemput siapa yang hendak di jemput dan ‘make it official’ (nikah) sudah.
“Tak perlu nak menyemakkan rumah papa dengan buat majlis perkahwinan sebab papa dan nenek perlukan ketenangan. Papa juga ada tiga perniagaan yang hendak diuruskan. Waktu Covid-19 bukan boleh jemput ramai-ramai,” ujarnya.
Dalam pada itu, Cef Wan turut memberikan cadangan supaya Serina tidak membazir dan menggunakan belanja yang ada untuk memberi sedekah kepada anak-anak yatim sebagai amalan untuk akhirat.
“Rezeki lebih pergi beri makan anak-anak yatim lagi baik dan tentu saham akhirat itu ada daripada belanja majlis perkahwinan mahal-mahal. Membazir.
“Sudah terkena sekali cukuplah. Habis duit papa tak pasal-pasal, kerja setengah mati hari-hari. Yang penting nikah, halalkan yang haram sudahlah.
“Kahwin kali pertama okeylah, ini dah dua kali. Anak lelaki saya (Muhammad Nazri) esok nak kahwin kali ketiga (akan datang). Naik bulu roma ingatkan duit kita nak habis!” katanya.
Terdahulu, Kosmo! Online pada 17 Mac lalu melaporkan bahawa Cef Wan mahu Serina dan teman lelakinya mengenali hati budi masing-ma¬sing sebelum mengambil keputusan untuk berkahwin.
Menurutnya, dia bukan mahu menghalang anaknya berkahwin dengan penjawat awam berusia 35 tahun itu, namun trauma dengan kegagalan perkahwinan pertama Serina bersama suami terdahulu, Gavin Edward OLuanaigh apabila berakhir dengan perceraian. – K! ONLINE


Polis siasat Neelofa muat naik gambar di Langkawi
Oleh NUR AMALINA AZMAN

4 April 2021, 12:41 pm
LANGKAWI – Polis akan membuka kertas siasatan berhubung tindakan selebriti popular Neelofa memuat naik gambar dan video bersama suami, Haris Ismail bersiar-siar di pulau peranginan ini.
Ketua Polis Negara, Tan Sri Abdul Hamid Bador berkata, pihaknya akan segera menyiasat gambar dan video yang dimuat naik di media sosial.
“Apabila keluar sahaja gambar-gambar tersebut, maknanya kehadiran beliau (Neelofa) bersama suaminya itu melanggar SOP (prosedur operasi standard) yang telah ditetapkan dan kita akan ambil tindakan.
“Jadi dalam kes sebegini, wajarnya SOP polis adalah buka kertas siasatan yang mana dia (Neelofa) akan dipanggil untuk dirakamkan kenyataan termasuk berhubung gambar dan video yang viral tadi,” katanya.
Abdul Hamid meninjau kawasan Unit K9 di Pit Latihan Seksyen K9 di Langkawi hari ini.
Beliau berkata demikian kepada pemberita selepas merasmikan Unit Anjing Pengesan K9 di Pit Latihan Seksyen K9 di sini hari ini.
Beliau berkata, pegawai penyiasat juga akan bertanyakan tentang aktiviti berkenaan sama ada ia merupakan sebahagian urusan perniagaan selebriti terbabit.

“Itu macam santai-santai sahaja, selain tidak boleh datang dari negeri PKPB (Perintah Kawalan Pergerakan Bersyarat) ke PKPP (Perintah Kawalan Pergerakan Pemulihan),” ujarnya. – K! ONLINE


Pentingnya pengetahuan indeks GI
Oleh MOHD RASDAN AHMAD

4 April 2021, 1:09 pm
MENGAMALKAN gaya hidup sihat kini menjadi trend utama di Malaysia. Rakyat mulai sedar mengenai kebimbangan mengenai masalah obesiti dan diabetes yang semakin menjadi-jadi yang mendorong orang ramai dari semua peringkat usia untuk mengubah gaya hidup mereka.
Ini termasuklah senaman secara teratur, mendapat rehat yang cukup dan yang paling penting adalah mengambil bahan makanan yang baik dan sihat.
Dalam penyelidikan yang dilakukan oleh Food Industry Asia baru-baru ini, seramai 81 peratus rakyat Malaysia mempunyai kesedaran diri untuk menjaga diet mereka.
Namun, terdapat 46 peratus yang mengatakan mereka tidak mengambil makanan secara sihat dan lebih daripada separuh walaupun tahu jika mengamalkan diet pemakanan sihat boleh menjurus kepada kehidupan yang lebih baik, namun mereka tidak mengamalkannya.
Jika dilihat kepada situasi ini, cukup jelas ramai orang memerlukan lebih banyak bantuan dan pendidikan mengenai jenis makanan yang sepatutnya dipilih bagi mendorong kehidupan ke arah kehidupan lebih sihat.
Salah satu pendidikan yang perlu ditekankan adalah indeks glisemik (GI). GI merupakan satu ukuran atau angka yang dapat memberi gambaran tentang seberapa cepat tubuh manusia mencerna karbohidrat yang boleh meningkatkan kadar gula dalam darah seseorang individu.

GI digunakan untuk membezakan karbohidrat dan membolehkan pengguna memilih bahan makanan yang boleh membantu menjaga tahap gula dalam darah ke arah yang lebih stabil. Konsep GI boleh digunakan sebagai langkah tambahan untuk merancang diet harian.
Terdapat tiga penilaian terhadap GI iaitu GI Tinggi (nilai GI lebih 70), GI Sederhana (nilai GI 56 hingga 69), manakala GI Rendah (kurang 55).
Setiap individu perlu menstabilkan kadar glukosa dalam darah dengan memakan makanan yang mempunyai nilai GI rendah untuk mencegah pelbagai penyakit kronik termasuk diabetes, tekanan darah tinggi, penyakit jantung, kolesterol tinggi, strok dan barah.
Namun begitu, pengetahuan mengenai konsep GI di Malaysia masih kurang dipraktikkan terutamanya pada label bahan makanan berbanding beberapa negara lain seperti Australia, New Zealand mahupun negara jiran Singapura.
Pengambilan diet yang sihat sangat penting di Malaysia. Ini kerana banyak masalah kesihatan yang berlaku antaranya 30 peratus golongan orang dewasa mempunyai berat badan berlebihan, 18 peratus orang dewasa obesiti, manakala 25 peratus kanak-kanak kurang berat badan.
Bukan itu sahaja, paling membimbangkan adalah generasi muda yang mana ketika ini sebanyak 18 peratus kanak-kanak di negara ini sudah menghidap diabetes.
Presiden Persatuan Pemakanan Malaysia, Dr. Tee E Siong berkata, bagi memastikan keadaan ini tidak terus berlaku, strategi yang lengkap dan komprehensif perlu dilaksanakan segera, termasuk Pelan Tindakan Nasional untuk Pemakanan (NPAN) III.
“Tindakan serius hendaklah diambil untuk mengimplementasi strategi dan program yang telah dikenal pasti dalam NPAN.
Tindakan juga perlu diambil oleh beberapa kementerian yang berkaitan dan bukan hanya oleh Kementerian Kesihatan Malaysia(KKM).
Label nilai GI penting bagi membantu pengguna memilih makanan yang mempunyai nilai GI yang rendah.
“Ini kerana masalah pemakanan (kekurangan dan lebihan nutrisi) hendaklah diatasi menerusi tindakan beberapa kementerian termasuk Kementerian Pendidikan (KPM), Kementerian Pertanian, Kementerian Perumahan dan Kerajaan Tempatan (KPKT) dan lain-lain,” katanya baru-baru ini.
Jelasnya, kolaborasi juga perlu diadakan antara kerajaan dengan badan profesional, ahli akademik dan sektor swasta terutamanya pemain-pemain industri pemakanan.
“Selain daripada itu, sumber yang cukup hendaklah diperoleh untuk melaksanakan semua program dan aktiviti yang berkaitan termasuk sumber kewangan dan juga tenaga manusia yang terlatih, khasnya pegawai pemakanan (nutritionists),” jelasnya.
Katanya lagi, konsep mengukur kualiti karbohidrat berdasarkan indeks GI pada dasarnya dapat menjadi sebahagian daripada program komprehensif yang sangat diperlukan.
“Peraturan makanan Malaysia belum menyetujui penggunaan GI pada label, walaupun beberapa pakar diet Malaysia mungkin menggunakan konsep GI semasa mereka berunding dengan pesakit diabetes,” katanya.
Sementara itu, seorang pakar dari Universiti Monash Australia, Dr. David Kanna berkata, kajian sains telah menunjukkan bahawa pengenalan terhadap diet dan penggunaan label GI rendah boleh mengurangkan risiko masalah kesihatan yang ketara dan merupakan kaedah yang paling mudah dan berkesan.
“Terdapat banyak kajian positif yang menunjukkan bahawa mengikuti diet rendah GI dapat mengurangkan risiko diabetes dan obesiti bahkan terdapat organisasi bebas antarabangsa telah ditubuhkan untuk membantu mendidik pengguna dan membantu kajian dan kepatuhan seperti GI Foundation.
“Dengan mempromosikan, mendidik dan melabel dengan jelas pilihan GI rendah di pasaran dapat memudahkan pengguna dan pembeli untuk membuat pilihan makanan yang lebih baik untuk amalan diet mereka.
“Bukan itu sahaja, kaedah ini juga boleh menjadi dorongan terhadap syarikat pengeluaran makanan untuk mengubah semula adunan mereka dan menghasilkan bahan makanan versi rendah GI untuk pasaran Malaysia,” ujarnya.
Tambahnya lagi, kajian juga telah membuktikan ada banyak kesan positif yang akan diperoleh jika ada cara kaedah terbaik bagi memastikan pengambilan makanan rendah GI bagi keseluruhan diet. Ini termasuk menurunkan kadar glisemik dalam kalangan penduduk dan juga dapat mengurangkan risiko diabetes, CHD dan obesiti.


3,000 pelajar B40 terima baju untuk pembukaan sekolah esok
Oleh ABDUL RAZAK IDRIS

4 April 2021, 1:05 pm
SHAH ALAM – Seramai 3,000 pelajar keluarga B40 di seluruh Selangior disantuni dengan pemberian kelengkapan pakaian persekolahan daripada Tenaga Nasional Berhad ( TNB ).
Pengurus Besar Hal Ehwal Pemegang Taruhan Negeri Selangor, Kuala Lumpur, Putrajaya dan Cyberjaya, Ir. Ahmad Rezahan Mohammad berkata, ia merupakan program tanggungjawab sosial korporat (CSR) kepada golongan B40 yang amat terkesan sepanjang pandemik Covid-19 ini.
“CSR ini, kita dilaksanakan melibatkan 3,000 penerima di 22 kawasan di negeri ini.
“Kerjasama dilakukan dengan pertubuhan bukan kerajaan (NGO) seperti Bantu Generasi Kita (Bangkit) di Shah Alam untuk menyumbang pakaian sekolah jenama Canggih selaras pembukaan sekolah menengah bermula hari ini dan esok,”katanya kepada pemberita selepas merasmikan Program Ceria Ke Sekolah TNB bersama Bangkit di Gudang Canggih Seksyen 16 hari ini.
Turut hadir Pengerusi Bangkit, Datuk Ahmad Safri Hanifullah dan Ketua Pegawai Eksekutif My Sutera Sdn.Bhd. (Canggih), Masnizam Hisham.-K! ONLINE


Bot nelayan langgar kapal kargo, 17 rakyat Indonesia hilang
Oleh KOSMO!

4 April 2021, 2:09 pm
JAKARTA – Seramai 17 rakyat Indonesia dilaporkan hilang apabila sebuah bot nelayan bertembung dengan kapal kargo di perairan wilayah Jawa Barat Indonesia, demikian menurut pihak berkuasa, hari ini.
Sebuah bot nelayan melanggar kapal kargo yang lebih besar dalam insiden yang berlaku malam semalam di Kabupaten Indramayu dan menghumban 32 nelayan ke dalam laut, kata jurucakap agensi penyelamat Bandung, Seni Wulandari.
Kapal kargo Habco Pioneer yang sedang berlayar menuju ke pelabuhan Merak dari wilayah Kalimantan di Pulau Borneo dilanggar oleh sebuah bot nelayan tempatan di perairan Indramayu, kata Wulandari.
“Kira-kira 15 yang terselamat telah dipindahkan ke kapal kargo tetapi pasukan masih mencari 17 lain yang masih hilang,” kata Wulandari kepada AFP.
Mereka yang diselamatkan mengalami cedera ringan akibat kemalangan itu dan akan dibawa ke hospital berdekatan, tambahnya.
Kemalangan kapal adalah perkara biasa di sekitar 17,000 kepulauan Indonesia kerana standard kawalan keselamatan yang lemah. – AFP


Sembilan penunggang motosikal ditahan kerana berlumba
Oleh ASLIZA MUSA

4 April 2021, 2:04 pm
TANJUNG MALIM – Sembilan lelaki ditahan polis kerana berlumba dan menunggang motosikal secara merbahaya dalam Op Samseng Jalanan di Kilometer 84, Jalan Ipoh-Kuala Lumpur dekat Sungkai di sini hari ini.
Operasi itu dijalankan Jabatan Siasatan dan Penguatkuasaan Trafik (JSPT) Kontinjen Perak dibantu Bahagian Siasatan dan Penguatkuasaan Trafik Daerah (BSPTD) Tapah.
Ketua Jabatan Siasatan dan Penguatkuasaan Trafik (JSPT) Perak, Asisten Komisioner Zakaria Abd. Rahman berkata, operasi itu dijalankan susulan maklumat penduduk yang mendakwa diganggu bunyi bising deruman enjin motosikal kerana kegiatan lumba haram pada setiap malam minggu.
Katanya, operasi yang dijalankan di kawasan itu kemudiannya mendapati terdapat sekumpulan penunggang motosikal sedang leka berlumba.
“Sembilan penunggang motosikal itu didapati menunggang dalam kelajuan tinggi sambil melakukan aksi merbahaya di atas jalan dengan menundukkan badan dan melakukan aksi zig-zag serta mengangkat tayar hadapan (wheelie).
“Tindakan mereka yang berusia antara 18 hingga 33 tahun itu bukan sahaja bahaya kepada diri sendiri malah pengguna jalan raya lain,” katanya di sini hari ini.

Menurut beliau, kesemua suspek yang ditahan dibawa balik ke Ibu Pejabat Polis Daerah (IPD) Tapah untuk siasatan lanjut di bawah Seksyen 42(1) Akta Pengangkutan Jalan 1987.
Katanya, ujian saringan air kencing yang dilakukan mendapati empat daripada mereka positif dadah.-K! ONLINE


Idola Jepun jelita walau usia 59 tahun
Oleh KOSMO!

4 April 2021, 2:00 pm
TOKYO – Idola Jepun, Seiko Matsuda mengejutkan peminat di negara itu kerana tampil muda dan jelita menerusi klip video nyanyian terbaharunya walaupun usianya mencecah 59 tahun, lapor portal Sora News 24 semalam.
Klip video tersebut boleh ditonton di laman perkongsian video YouTube, Matsuda yang dianggap idola sepanjang zaman dikatakan ‘berhenti menua’ sejak tahun 1988.
Klip video lagu nostalgia musim panas berjudul Blue Lagoon yang dinyanyikan semula itu dicipta pada tahun 1980. Klip video tersebut mencatat lebih 700,000 tontonan sejak dimuat naik Khamis lalu.
Penampilan Matsuda dalam klip video tersebut dikatakan sama seperti zaman mudanya dahulu.
Vokal serta rentak lagu yang dibawakannya turut mendapat pujian dan disifatkan sebagai sempurna.
Video berdurasi hampir empat minit itu turut menunjukkan penyanyi pop tersebut memakai gaun kembang berwarna biru dan merah jambu menunggang basikal sambil menyanyi persis remaja yang riang.

Selain berpengaruh dalam arena muzik era 80-an Matsuda turut menjadi ikon trend gaya rambut yang dikenali sebagai ‘potongan Seiko-chan’.
“Saya benar-benar menyangka ini adalah orang yang meniru Seiko Matsuda tetapi sebenarnya dia adalah dirinya sendir,” komen seorang penonton di laman sosial tersebut.
“Hanya dengan menontonnya membuatkan ‘mood’ saya terus baik,” kata seorang lagi netizen. – Agensi


RM6 juta caj beg plastik dikutip sejak 2017
Oleh ISKANDAR SHAH MOHAMED

4 April 2021, 12:30 pm
KUALA SELANGOR – Lebih RM6 juta sudah dikutip daripada orang ramai menerusi caj 20 sen bagi setiap beg plastik di Selangor.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal negeri, Mohd. Zawawi Ahmad Mughni berkata, jumlah kutipan itu diperoleh sejak pelaksanaan kempen Bebas Plastik bermula Januari 2017.
Katanya, keadaan itu menunjukkan tahap kesedaran orang ramai masih rendah dan sanggup membayar caj berkenaan.
“Hasrat utama kerajaan negeri bertujuan mengurangkan penggunaan beg plastik yang menyebabkan pencemaran alam sekitar.
“Namun, pengguna masih tidak kisah membayar caj 20 sen itu dan kita menggunakan hasil kutipan yang diperoleh untuk melaksanakan pelbagai kempen kesedaran dan pendidikan,” katanya selepas melancarkan Beg Guna Semula (BAGUS) di Pasar Awam Tanjong Karang di sini, hari ini.
Dalam pada itu, kata Mohd. Zawawi, pihaknya akan mengedarkan sebanyak 10,000 beg BAGUS secara percuma kepada orang ramai di seluruh negeri ini.

“Kita mahu pengguna membiasakan diri membawa beg khas itu ketika membeli barangan sekali gus tidak menggunakan plastik.
“Jumlah pengedaran BAGUS itu akan ditambah sekiranya berkesan dan menerima sambutan positif orang ramai,” katanya. -K!ONLINE


10 buah khemah tapak ekspo diterbangkan angin
Oleh KOSMO!

4 April 2021, 2:07 pm
Oleh HARIS FADILAH AHMAD
JERANTUT – Peniaga dan pelanggan tapak ekspo bandar Inderapura di sini gempar apabila kawasan itu dilanda ribut sehingga menerbangkan 10 buah khemah kelmarin.
Bagaimanapun kejadian kira-kira pukul 7.40 petang itu tidak menyebabkan kemalangan jiwa atau kecederaan.
Seorang peniaga ekspo, Edy Sitiawan Mazlan, 40, berkata, ribut secara tiba-tiba itu berlaku hampir setengah jam di kawasan tersebut disusuli hujan lebat.
“Kita baru mula berniaga untuk pelanggan berbelanja bulan Ramadan dan Hari Raya Aidilfitri dan tidak menyangka menerima ujian Allah menerusi kejadian ini.
“Banyak khemah peniaga pakaian dan peralatan elektronik rosak menyebabkan banyak kerugian,”katanya di sini.

Sementara itu, seorang lagi peniaga, Muhammad Firdaus, 30, berkata, kejadian itu menyebabkan dia mengalami kerugian apabila banyak barang jualan rosak terkena air hujan.
“Saya pernah berniaga di sini sebelum ini dan inilah baharu pertama kali menempuh kejadian ini berbanding pernah dialami di tempat lain tetapi tidaklah seteruk seperti ini.
“Namun saya bersyukur kerana kejadian ini tidak membabitkan kecederaan peniaga serta pelanggan dan usaha membaiki khemah disambung malam ini juga untuk meneruskan perniagaan,”ujarnya. -K! ONLINE


Jordan nafi tahan atau tangkap Putera Hamzah
Oleh KOSMO!

4 April 2021, 10:57 am
AMMAN, Jordan – Ketua Angkatan Tentera Jordan, Jeneral Yousef Huneiti menafikan adik tiri Raja Abdullah II, Putera Hamzah ditahan atau ditangkap seperti yang dilaporkan dan menegaskan siasatan berjalan secara terbuka serta setiap keputusan akan diumumkan kepada rakyat dengan telus.
Hamzah hanya diminta untuk menghentikan semua gerakan dan aktiviti yang boleh menggugat keselamatan dan kestabilan negara itu, demikian menurut Yousef dalam satu kenyataan rasmi.
Menurut laporan akhbar Saudi Gazette semalam, timbul ura-ura bahawa Hamzah diletakkan di bawah arahan penahanan di rumah apabila beberapa bekas pegawai kanan yang sebelum ini berhubung rapat dengan pemerintahan diraja ditahan tentera.
“Tidak ada kejadian yang melampaui undang-undang. Pihak tentera menjamin bahawa keselamatan dan kestabilan Jordan adalah yang paling utama bagi kami,” katanya kepada agensi berita rasmi, Petra.
Petra sebelum ini melaporkan bahawa sekurang-kurangnya dua pegawai kanan yang pernah bekerja di istana dan beberapa anggota tentera lain telah ditangkap atas alasan keselamatan negara tanpa diberikan keterangan lebih lanjut.
Laporan Petra mengatakan bahawa Sharif Hassan Zaid dan Bassem Ibrahim Awadallah, bekas ketua mahkamah kerajaan, ditahan.

Awadallah juga pernah berkhidmat sebagai menteri perancangan dan menteri kewangan.
Mahkamah kerajaan Arab Saudi semalam menyuarakan sokongannya kepada Raja Jordan, lapor Agensi Berita Saudi (SPA), selepas pasukan keselamatan Jordan menangkap seorang bekas penasihat raja dan yang lain atas alasan berkaitan dengan keselamatan negara.
“Arab Saudi memberi sokongan penuh dengan semua kemampuannya terhadap semua keputusan dan langkah yang diambil oleh Raja Abdullah II dan Putera Mahkota Al Hussein Bin Abdullah II, untuk menjaga keamanan dan kestabilan negara,” demikian kenyataan dari istana kerajaan Arab Saudi. – Agensi


Pemandu bas ekspres terlelap sebelum nahas
Oleh ASLIZA MUSA

4 April 2021, 11:16 am
IPOH -Pemandu bas ekpres yang terlibat dalam kemalangan di Kilometer 265.7, Lebuh Raya Utara-Selatan arah selatan selepas Terowong Menora di sini hari ini, dipercayai terlelap ketika memandu.
Dalam kejadian kira-kira pukul 2.20 pagi itu, seramai 14 penumpang bas yang dalam perjalanan dari Kulim, Kedah ke Kuala Lumpur cedera dan dirawat di Hospital Raja Permaisuri Bainun (HRPB).
Timbalan Ketua Polis Daerah Ipoh, Superintenden Mohamad Nordin Abdullah berkata, siasatan pihaknya mendapati, nahas berlaku apabila lelaki berusia 39 tahun itu terlelap seketika dan menyebabkan bas dipandunya hilang kawalan lalu terbabas.
Katanya, pemeriksaan mendapati lelaki terbabit mempunyai 19 rekod saman lampau membabitkan kesalahan trafik.
“Pemandu bas terbabit cedera ringan di kaki dan telah ditahan untuk siasatan lanjut.
“Pemeriksaan ke atas bas itu juga mendapati, kenderaan tersebut turut memiliki tiga rekod lampau saman trafik,” katanya di sini hari ini.

Keadaan salah seorang penumpang yang cedera.
Menurut beliau, siasatan mendapati, bas ekpres tersebut terbabas sendiri ketika menuruni bukit di jalan selekoh sebelum jatuh ke longkang di sebelah kiri jalan.
Katanya, kemalangan itu menyebabkan 14 penumpang berusia antara 14 hingga 59 tahun cedera di beberapa bahagian badan.
“Seorang penumpang wanita mengalami kecederaan parah di pinggang dan seorang penumpang lelaki warga Indonesia pula parah di kepala.
“Kesemua mereka yang cedera dihantar ke HRPB untuk rawatan kecemasan dan kes disiasat mengikut Seksyen 44(1) Akta Pengangkutan Jalan 1987,” katanya.. -K! ONLINE